Дўмбира (қисса) | Пўлкан шоир сулоласи\n← Тийра қилди кўксингни ўқлар…\nШукур – Бахши →\nТекис йўл тугаб, тошлоқ йўлга дуч келдик. Машина гўё тайсаллаб қолганди. Мен эса тезроқ энамнинг ҳузурига етишни орзулайман. Тоғ бағрига кириб борганимизда, қуёш олис-олис тоғлар ортига эринибгина яширина бошлади. Бу ўлка ўзи ажойиб! Биз виқор билан мағрур қад кўтарган тоғлар томон тобора яқинлашиб боряпмиз. Яшил барқут ёпинган қир-адирларга, бодом, жийда буталари билан қопланган зангор-қизғиш қояларга ҳали инсон қадами етмаган кўринади. Ҳам гардсиз, мусаффо тоғ ҳавоси, ҳам дилтортар, сўлим шамол, ҳам феруза осмон – барчаси борлиққа шаксиз бир ажойиб манзара бахш этган.\nЁмғиру сел ўпириб кетган жарликлар кўзга ташланади, ҳув нарида эса дара тагидан жилолари тош қучоқлаган сой тиним билмай оқмоқда…\nБиз машинада асрлар билан юзлашган сервиқор тоғнинг тагига етиб келдик.\n– Ҳа, савил қолгур! – Акамнинг юзи тундлашди.\n– Нима бўлди? – Хавотирланиб сўрадим.\n– Машинанинг мотори қизиб кетди.\n– Нима бўларди, – акам тормоз берди, машина тўхтади.- Пича кутамиз. Озгина совисин.\nБиз кимсасиз тоғнинг шундоқ пойида тўхтадик.\nОлисда отлиқ бир кимсага кўзим тушди: отга арава қўшилган эди, у тобора яқинлашиб, ниҳоят бизнинг ёнимизда тўхтади. Унинг устида чопон, бошида кийилавериб эскириб кетган телпак. Гарчи ўлкага баҳор кириб келган бўлса-да, атрофда тоғ изғирини кезиниб юрарди. Шу сабаб нотаниш киши қалин уст-бош кийиб олганди. Тоғ ҳавоси ўзгача, шаҳар иқлимидан кескин фарқ қилади, ҳатто саратон чилласида ҳам саҳар чоғи ва кечки пайтдаги салқин ва намиққан ҳаво киши вужудини бехос жунжиктиради.\nСовуқ, бироқ ажойиб, ҳузурбахш ҳовур тарқалганди, аммо атроф сокин, кўк гумбази ҳам осуда, кишининг баҳри дилини очар эди. Борлиқ кўркамлашган. Табиат қонуннининг тезкор, ҳамда кўз илғамас мўъжизаларига тўла эканлигига таҳсин ўқийсан. Отлиқ киши отдан тушди.\nМен бошимни қимирлатиб:\n– Ассалому алайкум – дедим.\nУ менинг саломимга индамай бош силкиб алик олди.\nАкам у билан қўл бериб кўришди.\nУ қорачадан келган, офтоб сингган юзи тоғ ҳавоси билан кўпдан ошно эканлигидан дарак эди.\n– Афтидан шаҳарга отланибсиз шекилли?- Унга гап қотди акам.\n-Шундай, бироқ кечроқ йўлга чиқувдим, тезроқ ҳаракатимни кўрмасам, қоронғуга қолиб кетаман. Ўзларинг нима қилиб турибсизлар?\n– Отарга йўл солгандик. Савил қолгур машинанинг мотори қизиб кетди, денг. Мана энди совушини кутиб турибман.\nУлар тамаки тутатишди. Ҳамма ўз ўйи билан овуниб, жимиб қолганди.\nУ акам билан хайрлашди, сўнг отига қамчи солиб, биздан узоқлашиб кетди. Биз эса машинанинг совушини кутиб пича турдик.\nҚуёш энкайиб уфқдан тавоф олмоқда эди. Уфқ бунда тутаб ёнган гулханни муаллақ кўтариб турарди. Машъала лаҳза сайин фаромуш сўна бошлади-ю, гўё дами ичига қайтиб, буткул ўчиб қолди. Ажабо, қуёш ботиб улгурмасидан тун бостириб кирди. Тоғ манзараси бир бошқача, ҳайратли. Тоғ тепасида ва ёнбағирларида қор эримаганлиги боис борлиқ қоронғу эмас.\nНиҳоят энамникига етиб келдик. Машина тўхтаганини эшитган энам бизга пешвоз чиқди:\n– Айланай сизлардан, мошин овозини эшитиб, ким экан дейман.\n– Бизмиз-да,- дедим қувончимни ичимга сиғдиролмай.\n– Биз, деган тилингдан ўргулиб кетай.\nУ ҳар иккимизнинг пешонамиздан ўпиб, сўнг ичкарига чорлади.\nУй ичи кенг, саранжом-саришта, ҳар бир жиҳоз гўё айнан шу хона учун мўлжаллангандек.\nХона тўрида Отам (мен уни Катта дейман) биз билан кўришиш учун ўрнидан турди.\nУ қорачадан келган, елкадор, истараси иссиқ, дилкаш ва ажойиб инсон.\nЭнамни айтмайсизми, бизнинг келишимиз уни чиндан суюнтириб юборганди! У ҳам барча қишлоқликларга хос содда ва самимий, меҳмон келса, ўзини қўярга жой тополмай қоладиган, ниҳоятда меҳмондўст аёл эди. Айни бу чоғ у суюнганидан кўзига ёш олиб, тинмай айланиб-ўргилмоқда эди. У нуқул “келиб жа яхши қилдинглар-да, ўргулиб кетайлар” дея сўйланарди.\n– Аянг келмадими?\n– Ишидан рухсат ололмади.-дедим.\n– Даданг, укаларинг омонми?\n– Тузук, сўрашиб қолди.\n– Ўқишдан, Тошкандан қачон келдинг?\n– Уч-тўрт кун бўпқолди.\n– Ҳа яхши. Ўзиям соғиниб турувдим. Кеганларинг яхши бўлди.\nЭнам ҳаял ўтмай ўртага дастурхон солди. Зум ўтмай дастурхон эндигина тандирдан узилган хушбўй нон, ширинликлар, жийда, бодом, яна денг мен суйиб ейдиган майиз мураббосини билан тўлди. Жомадон тўла пишириқларни мақтай-мақтай, дастурхонга қўйди. Орада ўчоқда қовурма пишириб келганини сезмай қолдим. У суяги енгил, чаққон, қўли ширин аёл: нима таом пиширмасин, тотли ва мазали бўлиб туюлаверади.\nТаомланиб бўлгач, Отам ёстиққа ёнбошлаб, акам билан гурунглашди. Биз эса пичирлашамиз.\nВақт алламаҳал бўлгач, тўшакка узала тушиб, ухлаб қолганимни сезмай қолдим.\nСаҳар чоғи ишига кечикмаслик учун акам машинасида шаҳарга қайтиб кетди. Мен эса уч-тўрт кун қоладиган бўлдим. Нонуштадан сўнг энам Отамга айтиб қолди:\n– Каттаси, қўзичоқларнинг семизини танлаб сўйинг, неварагинамга бир ширбозкабоб пишириб берай.\nОтам пичоғини қайраб қинига солди, сўнг қўзичоқлар қамалган қўра томон кетди.\nБолалигимдан тоғни, унинг гардсиз, мусаффо ҳавосини, менинг тасаввуримда одамийликнинг гўзал, айни пайтда баркамол намунаси бўлган қишлоқликларни қадрлайман. Атроф бир зарб билан тинчлантирилган-у, бунда баҳор қуёши саҳовати-ла ўлкага заррин нурларини беминнат сочаётган эди. Ҳаво очиқ, атроф янада кўркамлашган, гўё борлиқ туйқус нурга ғарқ бўлгандек, ярқираб турибди. Баайни биров тирсагингга учли таёқ билан туртган мисол, вужудинг оний турткидан жимирлаб кетгандек. Кўнглинг тобора равшанлашади, қуёшнинг шу биргина жилоси қорачиққа қуйилиб оқиб, қалбда ажойиб таассурот уйғотади.\nМен қирга қараб йўл солдим. Артоф сокин, шу қадар жимжитки, баногоҳ от кишнаб қолса, тоғ-тошларга акс садоси урилиб қайтади.\nЎнг томонда дара, берида яшил барқут ёпинчиқ ёпинган яланглик қуёш нурида ажойиб товланиб, атрофга ўзидан зангори яшиллик тарқатмоқда эди. Кўркам ва азамат тоғлар… Қуйида қир-адирлар ястаниб ётарди. Ҳам пойимда тизза бўйи майсалар ичида бош кўтарган такасоқол… Барчаси шаксиз, беқиёс гўзал… Томирларимга бир жило қуйилади. Бу жило энг сўнгги муаззам томиримга омон етиб боргач, мен чандон тетиклашаман. Бу шундай бир ҳис эдики, шаҳар кўчаларида улоқиб, димиқиб кетгган, сўнг тоғ қўйнига тушиб қолгач, бу мусаффо ҳаводан тўйиб, симириб нафас олаётган оний лаҳзаларда бунинг қадрига яна-да теранроқ ета бошлайсан. Бу катта-ю кичик инсонга хос бўлган бир ажойиб ҳиски, кимса айнан шу муаззам сезгиси билан бошқа ҳилқатлардан ажралиб туради. Замини зангор майсаларга ўранган адирлар қўйнида болакай каби беташвиш ва беғубор бўлиб қолгандим. Тоғлар ва даралар иси анқиган ҳаётбаш ҳаводан нафас олишга не етсин!\nҚир-адирдан ўтиб, тоққа яқинлаша бордим. Тоғга етиб келгач, ҳолсирай бошладим. Мен чўкка тушиб ўтириб қолдим, ғир-ғир эсган шамол жонимга оро кириб, бир йўла узала тушиб ётдим. Кўкда қаймоқранг булутлар худди осилиб тургандек, муздек ҳузурбахш ҳаводан тўйиб сипқордим. Энамни ҳам, Отамни ҳам буткул эсдан чиқариб, ташвишдан холи анча ётдим. Оромбахш ва беқиёс дилтортар тоғ ҳавоси мени шу қадар жодулаган эдики, ўшанда мен бу ажойиб ўлкада бир умрга қолмоқни орзулаганим рост эди.\nБир маҳал аллақандай ёқимли садодан ўзимга келиб, атрофга қулоқ солдим. Куй янада жаранглаб эшитила бошлади. Ўрнимдан туриб, куй таралаётган томонга қараб юрдим. Мен турган тоғ деярли баланд эмас, пастга разм солиб қарагандим, ажойиб манзарага кўзим тушди. Тоғ тепасидан қараган чоғим, пастлик кўзимга бир бошқача кўриниб кетди. Майсалар оралаб сурувлар ўтлашарди. Куйни эса сурувларнинг эгаси чалаётган эди. Беҳисоб сурувлар бунда гўё дўмбира садосига маҳлиё бўлиб, мароқ билан ўтлашарди. Чўпон дўмбирани шу қадар берилиб, моҳирона чалмоқда эди-ки, буни эшитган кимса, беихтиёр ўша тўлқин ичида оқар эди. Тоат-ибодат маҳали инсон қалби нақадар сокин бўлса, мен турган тоғ ҳам, беҳудуд осмон ҳам, бепоён замин, ястаниб ётган пастлик ҳам шу қадар осойишта эди. Бутун борлиқ фаромуш тушиб, дўмбира садолари таъсирида лол қолганди. Атрофда муамбар шамоллар сочимни елпиб, юзимни беозор силаб ўтади, сўнг чўпон бобо отининг ёлларини оҳиста тарай бошлайди.\nУ мароқ ва иштиёқ билан дўмбира чаларди. Назаримда ўзи чалаётган куйнинг тўлқинига ўзи қўшилиб оқарди. Ниҳоят бироз ҳирқироқ, аммо одамга хуш ёқувчи, бағоят ҳузурбахш товушда куйлай бошлади у:\nСокин тоғлар қўйнида,\nНола қилгин дўмбирам,\nБитсин кўнгилда ярам,\nЕтсин Худога нолам!\nУ шу қадар берилиб, мафтункор ва ширали овозда санъаткорона куйламоқда эди-ки, этим туйқус жимирлаб, оҳанг танам ичра кезиниб етти мучамни алқаб, томирларим ичида оқди. Бу жило сўнгги муаззам томиримга етиб борганида, мен ҳушёр тортдим…\nКоса-коса бўз ичиб,\nБўзлаб кетган болам-а!\nДунё ташвишдан кечиб,\nТузлаб кетган болам-а,\nБитсин қалбдаги ярам,\nЕтсин Худога нолам.\nНовча бўйли, хиёл эгилган, елкали ва басавлат, ёши эса етмишга оғиб қолган бу кишининг кўркам гавдаси, бир пайтлар навқирон йигит бўлганлигидан далолат бериб турарди. Мен яна қулоқ сола бошлайман.\nОҳ десам-ов, оҳ десам,\nОҳим Худога етмас,\nҚўлим кўкларга чўзсам,\nОлис осмонга етмас,\nУнинг ноласи беқиёс ғамгин ва мунгга тўлиқ эди. У катта-катта кўзларини олисларга тикиб куйлайверарди. Аминманки, у ён атрофига қарамасди, ҳеч бир зоғни кўрмасди, фақат куйлар эди. Берилиб куйлар эди. Унинг хониши мени ҳайратга солди. Бу хонишда недир яширин эди.Чиндан унинг қайғуси мислсиз эди.\nУ куйламоқдан тўхтаб, туйқус ҳўнг-ҳўнг йиғлай бошлади. Кўнглим бузилди. Бу дилгирликдан қаддим хиёл букилиб, елкам қисилиб қолди. Умримда бундан кўра қайғулироқ ва мотамсаро ҳолни кўрган эмасман. У чўкка тушиб, дўмбирасини даст кўтариб кўксига босди. Гўё ўзининг буд-шудини шу тилсиз оғочга бераётгандек, қалтироқ қўллари билан дўмбирани тағин маҳкамроқ қучоқлади, сўнг кулфатини ичига сиғдира олмай яна йиғлади. Кўнглим тағин бузилди. У шу қадар мискин, шу қадар тушкун, шу қадар маъюс эдики, қаъримда бир оташзабаржон жўш мени сергаклантириб қўйди.\nҚалбининг қат-қаъридан отилиб чиқаётган оташли йиғи кўксини ёриб юборгудек шиддатли ва асов эди. Басавлат кўринган кимса бир зумда кўз ўнгимда ёш болага айланиб қолди. Унинг қайғуси мислсиз, қаъридан отилиб чиқаётган йиғи эса тўхтатиб бўлмас сел тошқини каби эди.\nШунда сурувлар ичидан чиқиб келган ит, эгасининг ғам-андуҳга тўла юзига тикилди. Кейин бир умрлик қадрдон дўстининг оёғига тумшуғини босиб, искаланди. Бир дақиқа жимлик чўкди. Чол йиғидан тўхтади, менинг кўнглим тағин бузилди. Чўпон дўмбирасини ёнига қўйди. Унинг ранги бўз сингари оқариб кетганди. Қўллари дағ-дағ титради. Ити бўлса безовта, бир жойда икки-уч бор айланиб, сўнг эгасининг ёнида тўхтади. Думини қисиб, бошини осилтирганча, эгасига термулиб турди. Бечора чол туйқус нимадир ёдига тушган каби ўрнидан турди. Ўзидан анча илгарилаб кетган сурувларига қаради. Унинг бу туришида адоқсиз дард ва аянчли қайғу мужассам эди. Ниҳоят дўмбирасини қўлига олиб, сурувлари томон қайрилди…\nБу дилгирликдан ўзимга келолмай, қаддим дол туриб қолгандим. Сурувларни ҳайдаб чўпон бобо ҳам олислар томон кета бошлади. Мана, ниҳоят, энг сўнгги нуқта ҳам кўздан ғойиб кетди. Кўз ўнгимда фақатгина бепоён замин, беҳудуд осмон, сервиқор тоғ нақш эди. Қуйида қирлар бора-бора, тобора пастга эниб, бепоён дашт яланглигига туташиб кетганди.\nМен эса ҳафсаласиз, эзгин ва тушкун қиёфада энам ва отамнинг ёнига қайтдим.\n– Вой болам-эй! Қаерларда юрибсан?- Сўради энам.\n– Айланиб келдим.\n– Отанг ширбози сўйди, тандир кабоб ҳам пишди, сендан бўлса дарак йўқ. Энди излашга тушаман, деб турувдим.\n– Ие-е бу нимаси! -дейман энамга қараб. У бўлса:\n– Ҳа-да, қарайман, ҳа деганда сендан дарак йўқ, жоним чиқиб кетди-ёв, дейман. Ичимга ғулу тушиб қолса, адашиб нетиб қолдингми, деб ўйладим.\n– Йўғ-е, ваҳима қиманг, бу ерлар менга отнинг қашқасидай…\n– Билиб бўлами.\nШундай қилиб дастурхонга тандиркабоб тортилди.\nБироқ қулоғим остида чўпон бобо ҳалиям дўмбира чертмоқда эди. У чалган куй, у куйлаган қўшиқ ҳамон атрофимда тарала бошлади.\nЭнам чой дамлагани чиқиб кетди. Мен отамга қарайман: у ширбоз кабобни ҳафсала билан чайнаб ютди, кейин ўзига тикилиб турганимни кўриб:\n– Ҳа, овқатдан олмайсанми? Шу десанг, ўзи ширбоз сенга атаб сўйилди. Мазаси менинг оғзимда қолди. Қани ол! – деди мени ейишга ундаб.\n– Мана еяпман.\n– Қани еганинг?\nМен кабоб ейишга тушдим.\n– Катта,- дедим бироз ўтгач, – шу атрофда дўмбирачи чўпон борми?\nУ менга қаради. Гўштни еб бўлгач, суягини дастурхон четига қўяркан:\n– Ҳа, Сатторбойни айтяпсанми?-деди\n-Отини билмадим-у, лекин жа яхши куйларкан-да.-дейман.- Боя айланиб олисларга кетиб қопман денг. Унинг айтганларини эшитсангиз…\n– Эшитганман, эшитганман.\n– Бундан чиқди уни таниркансиз-да,- сўрадим, бироз кўнглим ёришиб. Чунки мунгли қўшиқ эгаси ҳақида нимадир билгим келмоқда эди.\n-Нега танимай, жа танийман-да.\nУ шундай деди-ю, ёғли қўлларини ялаб бўлгач, бошини қуйи эгиб, хаёл суриб қолди.\n-Нега танимай, танийман, танийман..- дея такрорлади яна.\nОчиғи мен ундан бирор қизиқарли ҳангома эшитишни ҳоҳлардим. Бу истак шу қадар кучли эдики, менда бир ажойиб умид туғдирди. Орада энам чой олиб кирди. Пиёлаларга чой қуйилгач, бирин-кетин чой узатилди. Отам чойдан ҳўплаб:\n– Ҳа қизим-а, кўпдан унут бўлган бир воқеани ёдимга солдинг-да, – деди.\n– Мен сенга айтсам, – у пиёласидаги сўнгги қултум чойни ҳўплади, сўнг бўш идишни дастурхон четига тўнтарди ва бир ҳикоя айтмоққа чоғланди. – У пайтларда мен анча тетик эдим. Баҳор бўй-бастини кўрсатиб, кунлар ҳам исий бошлади. Энанг шаҳарга отланиб қолди.\nҲалиям бу кимсасиз дала-даштда бир ўзи ёрилиб кетмайдиям, борса-бора қолсин, деб энангни шаҳарга жўнатдим.\nЧой ичгим келди, чойдишга сув солиб, ялангликда қайнатдим. Ўртада ўт чарсиллаб ёнади. Бирпас ўтиб чойдишим вақар-вуқур қайнай бошлади. Мен чой дамлаб, дастурхон ёздим, нон, туршак, новвот олиб келдим. Шундай қилиб, ялангликда тушлик қилгач, дастурхонни йиғиштирмай, эриниб чўзилдим. Ҳаво ҳам ёқимли, атроф эса жим-жит. Офтоб сингган тупроқ иси димоғимга урилади. Қишдан безган кезларим ўзимга далда берганим эсимга тушди. Ҳа Раҳматбой, шўрингга шўрва қуйиладиган бўлди. Қорли, изғирин кунда дала –даштда, қўйларни боқаман деб, музлаб қолмасанг гўрга. Кейин ўзимга далда бўлиб, ҳа пича чида, бу совуқ кунлар ўтар кетар, деб қўяман. Шуларни эслаб, баҳор келганига шукур, дейман ичимда. Борлиқ бошқача, осмон тиниқ, атроф эса жим-жит. Яна нима керак сенга дейман ўзимга ўзим. Кенг далага қараб кўнглим яйрайди. Бир ойдин булоқдан сув ичгим келиб қолди. Бир тўлғама ҳаво учади, иси хуш ёқиб, димоғимда қолади. Олисда кеккайган қоялар бир-бирига елка тутган. Устида худди олмосдай кўзимни қамаштириб, қорлар ярқираб турибди.\nОтим кишнади. Унинг бу кишнови тоғ-тошга акс-садо бериб атрофга қайтди. Шамол эса унинг ёлларнини ва думини тарай бошлаганди. Тоғ чўққилари тепасида кезинаётган булутлар бўз парчалари каби атрофга тарқала бошлади. Бир пайт машина овози эшитилди. Ўрнимдан туриб қарасам, уйим томонга қараб келаётган қандайдир уловга кўзим тушди. Ниҳоят отарга-туёқларга озуқа ортилган машина келиб тўхтади.\nМашинадан ферма мудири, унинг кетидан басавлат бир киши тушиб келди. Мен мудир билан кўришгач, унинг ёнида турган киши билан сўрашгани қўл чўздим.\n– Раҳмат ака, сизга шерик, ёрдамчи чўпон олиб келдим. Бир ўзингиз қийналаётувдингиз, мана энди биргалашиб боқасизлар.- деди мудир менга қараб.\nМени Сатторбой, деган чўпон билан таништирди.\nСатторбой оқ-сариқдан келган, басавлат, сочлари малла-ю, лекин кўзлари қора, кенг елкали, чайир бир киши эди. Юзининг чап томонида холи ҳам бор.\nМен ёрдамчи чўпон келганидан суюниб кетгандим.Чунки мана икки йилдирки, шу тоғ қўйнидаги кимсасиз даштда бир ўзим чўпонлик қиламан. Мен унга қараб: – Ҳали Худо хохласа, оға-инилардай бўлиб кетамиз, дедим.\n– Раҳмат ака, Худо хохласа шундай бўлади, – деди уям суюниб.\nМудир менга қараб айтди:\n– Ем-хашакни туширсангиз.\nМен молларга олиб келинган озуқани қўрага босдим.\n– Қани, ичкарига киринглар, бўлинглар,- дейишимга қарамай, мудир ҳайдовчисини шошилтирди:\n– Қани тезроқ бўл, мошинни тикка бошқармага ҳайда, мажлисга етиб боришим керак.\nМен Сатторбойни уйга чорладим. Оиласи учун икки хона ва даҳлизни ажратиб бердим.\nЭртасига у оиласи ва жами кўч-кўрони билан кўчиб келди. Жуда ажойиб киши эди бояқиш. Мен сенга айтсам, – деб отам менга қараб олди, кейин яна ҳикоясида давом этди.- Лекин феъли бир хийли эди. Шу десанг, эртадан кечгача лом–мим демай, индамай юради. Баъзан бир гапга тушиб кетса борми, уни ҳеч тўхтатиб бўлмайди. Мард, чўрткесар, азамат киши эди.\n– Сиз у билан кўп бирга қўй боқдингизми?- сўрадим қизиқсиниб.\n– Етти йил бирга боқдик. Ўғли ўлгандан кейин бошқа отарга ўтиб кетди.\n– Ўғли, ўғли нега ўлди?\n– Ҳа, пешонасида биттагина ўғли бор эди, шўрликнинг…\nОтам уҳ тортиб яна гапирди.\n– Ўша пайтларни ҳеч эсимдан чиқаролмайман. Ўғли тушмагур Сатторбойнинг бошига кўп ташвишни ортиб кетди, раҳматлик.\n– Яхши бўлмапти. Нима бўлганди ўзи?\n– Ҳозир айтиб бераман.Унинг турмушга чиққан эсли ва чаққонгина бир қиз-у, бир ўғли бор эди. Қизини Гавҳарой деб чақирарди. Ўғлининг оти Шавкат эди. Шу ўғли хўп ажойиб бола эди-да, йигити тушмагур, хўп аломат эди. Сатторбой иккимиз уни жуда-а эркалатиб юборгандик. У шундай зийрак, шундай абжир эди-ки, кўркамлигига таҳсин ўқийсан.\n– Рости мени қизиқтириб қўйдингиз. Ҳалиги ўша Шавкат деганларига…\n– Ҳа, ўзиям аломат бола эди-да. У ҳам худди отасидай хушбичим, баланд бўйли, келишган қадди қоматли йигит эди. Кенг елкаси кўчманчи чўпонларда учрайдиган, қийинчиликларга бардош бера олишидан дарак бериб турарди. Офтоб нури сингиб кетган кенг пешонасида малла сочлари тушиб турарди. Яна юрганда шахдам, тетик қадам ташлаб, ўзига ишониб юради, бу унинг бошлаган ишини охирига етказа олишига бир ишора эди. Аслида ҳам шундай эди. Эҳ, унинг жилмайганини бир кўрсанг, болалардай беғубор жилмаяди де. Худди отасидай сочлари малла, лекин қош-кўзи қоп-қора. Кўзлари бознаб турган чўғдай порлаб турарди. Бу унинг жўшқинлигидан далолат эди. Бу чарақлаш қизларни ўзига мафтун этарди. У чиндан кўркам, басавлат йигит эди.\nБир кун де, қўрадан бир серкани олиб келиб, ялангликка қўйиб юборса… Қани буёғи нима бўларкан деб турибмиз. Шунда у отнинг устига чиқиб, йўрттириб кетди… От устида чапдастлик билан ялангликда қочаётган серкани, яна де, чап қўлида орқа оёғидан ушлаб ўзига қарата тортди-ю, сўнг уни кўксига маҳкам босди.\nМен қойил қолдим.\n– Асл чавандоз, чапдаст бўлади, яша Шавкат ўғлим, – дедим.\nУ бизга қараб, кулиб турарди.\n-Ҳей Сатторбой, келинга айт, ўғлингининг кўйлагига кўзмунчоқ қадаб қўйсин,- дедим.\nУ гапимни маъқуллади. Шу пайт биз томонга яқинлашиб келаётган бир отлиққа кўзимиз тушди. Одил чўпоннинг ўзи келиб бизни қишлоққа тўйга айтиб кетди. Тўнғичини уйлантираётган эмиш.\nЭртасига биз тўйга отландик. Овулда у пайтлар тўй кундузи бўларди. Бизни мезбонлар хуш кайфиятда кутиб олишди. Мен билан Сатторбойни сийлаб тўрга ўтқазишди. “Женг-женг, олингис-олингис“ бошланиб кетди. Катта лалитовоқда билқиллаган бешбармоқ, яна де хамири уч-тўрт дона, лекин усти қазига тўла.\nОдилнинг ўғли катта шаҳарда ўқиган эмасми, куёв жўраларининг кўпи Сармарқанддан келган.\n– Қани, куёв жўралар\nОмад, омадат гардам,\nҚадди қоматат гардам,-дан бошланглар-чи, дея тегишади катталар.\nЙигити тушмагурлар бўлса бўш келмайди.\n-Чол бовалар, тек турсанглар-чи:\nОлди, хушимни олди,\nЖурагимга ўт солди.- дан бошлаймиз дейди. Гуриллаган кулгу кўтарилади.\nЎйин-кулги бошланиб кетди. Қариндош-уруғлар келин-куёвга туёна улашди. Бўза ичдик.\nКейин чавандозлик бошланди. Ютганларга сарпо улашилди. Бизнинг Шавкат ғолиб эди.\nКейин ёшлар базми бошланди. Қўлдош бахши дутор чалиб, хониш этди.\nҲеч эсимдан чиқмайди: қизлар бир томон, ўғиллар бир томон бўлиб ашула, лапар айтишди. Оппоқ, икки ёноғи қип-қизил, бир сулув қиз бизнинг Шавкатнинг ёнига келиб, қўшиқ айтиб қолса бўладими. Қизи тушмагур берилиб ашула айтди. Кайфим бормасми, у айтган қўшиқнинг маъносини англаёлмайман. Шавкат азбаройи уялганидан, бурнининг учига довур қизариб кетди. Мен унга қараб тегишдим.\n– Хўш қалай экан? – пичирладим қулоғига.\n– Сулув экан.\nҲа, қизи тушмагур бағоят чиройли эди. Баланд бўйли, кўзлари бахмалдай қоп-қора, нигоҳлари ўтли. Оҳуникидек ҳайратли. Шавкат ундан кўзини узмай тикилиб қолганди. Қиз ҳам орада ашула айтаётиб унга қараб қўяди. Кейин у дугоналари ичига кириб кетди. Азаматга қарайман, у хаёллар ичида сузарди. Анчагача шу тахлид жимиб қолди.\nТўйдан хуш кайфиятда манзилу маконимизга қараб йўл солдик. Тоғ ҳавоси бир бошқача, биласан. Кундузи қуёш нурини аямайди, ер кўпчийди. Кеч киргач, салқин, муздай ҳаво одамни жунжиктиради. Биз йўлга чиққанимизда шом тушай деб қолганди. Лекин мағриб томонга энган ой чароғон эди. Беҳудуд осмон денгизида митти юлдузчалар чамандай бознайди. Чароғон ой, ҳам порлоқ юлдузлар қор қопланган тоғлар устини шуълалантириб, қизартиргандай. Ҳа кучингдан, дейман ўзимча. Олисда жарликлар бироз қорайиб кўринаётир. Атрофимиздаги рутубат ўнқир-чўнқир қояларга илашиб-туташиб, сингиб кетяпти. Яна де, енгил эсган шамол отларимизнинг ёлларини тараб, елпийди. Отлар эса зўрға қирга чиқмоқда эди.\nТўйдан хуш кайфиятда қайтаётганимиз учун, бўза таъсиридами, томиримда бир жўш қайнаётгандек, шунданми вақтим хуш эди. Шавкат ҳуштак билан маршни чалиб қолса.\n– Ҳа, кучингдан-эй!- дедим.\nУ менга бир қараб қўйиб, яна хуштак чалиб кетди. Эҳтимол унинг хуштак чалиши, болаларга хосдир, лекин ташвишлардан холи, кенг ва бепоён, бунинг устига жим-жит она табиат қўйнида болага айланиш табиий-да, аслида.\nПастликка эниб тушдик. Димоғимга муздек ҳовур урилди. Отимнинг жиловини маҳкам ушлаб, сўнгги бор унга қамчи солдим. Узоқдан отар кўзимга худди дўппидек кўринди. Йўлимиз калта бўлсин учун, ўртадан кесиб ўтадиган сўқмоқ йўлдан от сурдик.\nМанзилга етиб келгандик.\nБеаёв калтакланган кимсадай, сулайиб ухлаб қолгандим.\n– Кейин-чи, чўпон бобонинг ўғлига нима қилди? – сўрадим мен. Мен воқеанинг пироварди нима билан тугаганини тезроқ билгим келарди.\n-Ҳа ҳозир, пича сабр қиласан энди. Бир кун уларнинг уйига калла суқдим. Шавкат белига камар боғлаб, бир ёққа кетмоқчи бўлиб турган экан. Кўзлари сўник, чеҳраси ҳам ғамгин, ҳам аламзада кайфиятда.\n-Саломалайкум Раҳмат бова, киринг ичкарига,- деди.\n-Валайкум, валайкўм…Ҳа, йўл бўлсин ўғлим. Қайга отланиб турибсан?\n-Ўзим,- деди у ва жимиб қолди.\nАфтидан у менга ичини ёргиси йўқ эди. Ҳа, йўқ бўлса, йўқ-да, дейман ичимда.\n-Отам, опам иккови Гавҳар опани кўргани кетишди. Гавҳар опам ўғил кўрди.\n– Э,э, унда жиян қуллиқ бўсин!\n-Қачон хабарини эшиттинглар?\n– Кеча кечқурун эшитдик. Тонгни зўрға оттиришди, денг, саҳар чоғи жўнашган.\n– Ўзинг-чи, ўзинг, қаерга отландинг?\nУ менга тикилиб қолди. Кейин индамай ерга қараб хаёл сурди. Жиндай ҳижолат чекканнамо:\n– Қишлоққа. Шу денг, – у дудуқланиб. – ишим бор-да, –дейди.\n-Биламан, биламан, – дейман унга тегишиб.- Тўйга бориб келганингдан буён ҳаловатинг йўқолган. Ҳаммасини биламан.\nУ менга ялт этиб қаради-ю, бироқ бир сўз демади. Мен эса яна ҳужумга ўтаман.\n– Хаёлингнинг ўғриси кимнинг қизи экан? Бундай оғиз солиб борай десам, қайси уйга калла суқишни билмай ҳалакман. Кимнинг қизи ўзи?\nУ нигоҳини олиб қочиб, шаҳд билан уйдан ташқарига отилди. Мен ҳам унинг ортидан ташқарига чиқдим. У отини йўрттириб, олисларга йўл солганди.\nМен турган яланглик бағоят кенг, бу яланглик Нурота тоғ тизмаларига довур чўзилган. Берида қир-адирлар атрофни ўраб олганди. Мен таёғимни олдим-да, сурувларни яйловга ҳайдадим.\nТушга яқин чанқай бошладим. Хуржундан сувдонни олиб сув ичдим, сўнг отимнинг ипакдай майин ёлларини силаб қўйдим. Атрофда гармсел юзимга урилади. Ниҳоят саксовулзорга етганда тушлик қилишга тараддуд кўрдим. Хуржундан энанг солган егуликни олиб тушлик қилдим. Бир пайт от дупури қулоғимга эшитилди. Қарасам Шавкати тушмагур, мен томонга от чоптириб, елдай учиб келяпти, де.”Ҳа бачағар-ей, умр келгур” дейман ичимда.\nУ етиб келгач, отдан тушиб, уни саксовулга боғлаб, ёнимга келди.\nУнинг кайфи чоғ эди.\n-Ҳа, ўғлим, бу дейман димоғинг чоққа ўхшайдими?\n-Димоғим чоғ бова, сулувим билан гаплашиб қайтдим.\n-Ие, шундай де, гапнинг олдисини айтмайсанми…\n-Шундай, олдисини айтай деб турипман бова.\n-Қани бўмаса, сен дутор чалиб куйла. Мен тинглай.\n– Шундай қилайлик бова, димоғим чоғлигида ичимни ёрсам ёрипман-да сизга.\n-Оти нима экан, кимди қизи ўзи?\n– Оти Дилбар. Мавлон зоотехникнинг қизи.\n-Э-э, лекин отиданам ўзи дилбарроқми дейман. Тўхта, отасини Мавлон зоотехник дедингми?\n-Унда яхши одамнинг қизини танлабсан, шоввоз. Ҳа, кучингдан,- дедим унга тегишиб.\nУ миннатдор бўлгандек, менга қараб, жилмайиб турар эди.\nБир маҳал биздан анча илгарилаб кетган сурувлар тумтарақай қоча бошлади. Юрагимга ғулу тушди.\n-Оббо, бўри ҳамла қилдимикан?- дейман хавотирим ошиб.\n-Унда шошмасак бўмайди.\nШавкат эпчиллик билан отига минди. Мен ҳам от сурдим. Мен энкайиб, от устида кетяпман. Биз саксовулзор орасига шўнғиб кетдик. Саксовул шохлари кийимимни дабдала қилгандай. Отимга тасанно ўқийман. У кўкрак кериб, саксовулзорни ёриб ўтди. У арраланган саксовул кундасига етиб келганда, кўкрак кериб, кундадан сакраб ўтди. Мен Шавкатнинг кетидан сурувлар томон етиб келгандим. Бўри бир нимжонроқ қўйга ҳамла қилган экан. Шавкат эса, қинидан пичоғини суғуриб, нақ бўрининг бўғзига отди. Бўри тил тортмай, жон таслим этди. Қўй эса жон ташвишида иҳрамоқда эди. Шавкат қўйнинг ёнига борди.\n-Бова, қўйни ҳалолламасак бўлмайди.Тирик қолиши гумон.\nМен шартта қўйни бўғизладим.\nОрадан пича кун ўтди. Сатторбой негадир кўринмади. Мен унинг уйига калла суқдим.Унинг кўзлари безовта эди: негадир уҳ тортди, кейин у ёқдан бу ёққа бориб келди.\n– Раҳмат ака, кўнглимга қил сиғмайди, шу чоққача Шавкатдан дарак йўқ. Тоқатим тоқ бўлиб, бўларим-бўлди. – Сатторбой чиндан беҳаловат эди. Кўзлари бежо, ранггида ранг қолмаган, бўз каби оқариб кетган эди.\n– Қаерга кетганди ўзи?\n-Ҳаҳ, боласи тушмагур-ей.\n-Ҳей бола, бўлар-бўмасга овулга қараб отланаверма, ўпкангни бос дейман, хўп деб кўзни шамғалат қилиб қишлоққа жўнаб қолади.\n-Хавотирланма. Ука, ўзи ёшликда шундай бўлади. Ўзинг йигит бўмагандай гапирасан. Ҳа энди йил -ўн икки ой дала-даштда, бир тупчак уйда болани қамаб ўтирасанми?\n– Бу гапингизам тўғри. Лекин ичим ғаш.\nБиз ташқарига чиқдик.\nАнчагача дўнгликдаги ҳарсанг устида индамай ўтирдик. Бир пайт отлиқ бир кишига кўзим тушди. Бир нуқтага тикилиб қолган Сатторбойга қараб дедим.\n-Қара-чи, сенинг кўзинг ўткирроқ, кўзим илғамай турипти, келаётган ким экан?\nХаёлларга кўмилиб турган Сатторбой атрофга ялт этиб қаради.\n– Э, Олим-ку! –у ўрнидан турди.\n-Шом чоғи қайси шамол уни биз томонга учирди экан?\n– Шуни айтаман-да, – деди у хавотири ошиб.\nОтлиқ бизнинг ёнимизга етиб келди. Олим биз билан саломлашди. Кейин шоша-пиша Сатторбой шўрликка совуқ хабар етказди.\nОлим аравада саксовул арралаб келаётган экан, йўлда Шавкатни учратади. Шавкати тушмагур жононининг олдидан хуш кайфиятда, хаёллар ёбонида чайқалиб келаётиб, фалокатга учраган. Жарликнинг ёнидан ўтаётиб, пастга қулаб тушган. Бу тақдир ўйиними, тасодифми, ҳар тугул, отнинг туёқлари сирғалиб, аввалига жарнинг четига осилиб қолади, кейин бир йўла пастга Шавкат иккиси қулаб тушади.\n-Бир хийли бўлиб турувдим. Бекорга эмас экан,- деди Сатторбой куйиниб.\n-Саттор ака, шошмасак бўмайди, жардан уни олиб чиқайлик, бир ўзим уддасидан чиқолмаслигимни билиб, бу ёққа келдим.-деди Олим.\nБиз шошиб, овулхонадан отларимизни олиб чиқдик. Сўнг Шавкат қулаган жарлик томон от сурдик.\nИнграган овоз эшитилди. Юрак-бағрим қон бўлиб кетди. Сатторбойни-ку айтмай қўя қолай. Шавкатни уччовлашиб жардан олиб чиқдик.\nШавкатнинг моматалоқ бўлиб кетган юзига қарар эканман, юрак бағрим эзилиб, бир хийли бўлиб кетдим.\n-Кейин-чи, кейин нима бўлди?\n-Уни Нурота касалхонасига олиб бордик.\nМен беихтиёр уҳ тортдим.\n-Оқибати жуда ёмон бўлди.- деди отам бир аҳволда.\nМен уни тушуниб турардим, шунинг учун бошқа савол қотмоққа ботинолмадим.\n-Ҳамма ёғи илма-тешик бўлиб кетган эди.- Отам хўрсинди. Кейин гапида давом қилди.-Эсласам ўзимни қўярга жой тополмайман, ҳалиям Сатторбой шўрлик қуруқ савлатини кўтариб юрибдиям, Худоям сабр-қаноат бериб қўяркан бундайларга.\n– Вой Худойим-эй! Шавкат ўлдими?\n– Ҳа, – яна уф тортди отам. Ўлди, жувонмарг кетди, бола шўрлик, ўн гулидан бир гули очилмай ўлиб кетди.-Отам йиғлаб юборди. Менинг ҳам кўзларим шаффоф сув ичида қалқиб қолди. Сўнг маржон ёшлар юзимни ювди.\n– Жуда қийналиб ўлди бола шўрлик. Сатторбой иккимиз касалхонада сарғайиб қолдик. Дўхтирлар зир-зир югуришади. Барибир ҳаётини сақлаб қолиша олмади. Унинг хушига келиши қийин бўлди. Отаси, онаси бир йўла сўниб қолди. Биз унинг бошида бир қадам ҳам жилмай ўтирдик. Ниҳоят учинчи кун деганда, у зўрға кўзини очди.\n-Дилбар, Дилбар дея чақирди.\nКейин ёнида муштипар онасига кўзи тушгач,\n-Опажон! – деди ҳазин ва мунгли товушда.\n– Дардингни олай, опанг ўргулсин сендан, шу ердаман. Ёнингдаман – деди онаси.\n-Опа, мен ўламан.\n-Ундай дема, тузалиб кетасан!\nШавкат ҳолдан тойиб индамай кўзини юмди.\nУ кун бўйи алаҳлаб ётди. Нима деганини тушуниб бўлмайди. Сатторбой билан хотини бошларини қуйи эгиб, унинг алаҳлаганини индамай эшитарди. Шавкат азоб ичида инграган чоғ, Сатторбой бошини икки кафти билаш ушлаган кўйи унсиз йиғлаб оларди. Шавкатнинг онаси чидай олмай ўрнидан туриб, хонанинг бу четидан нариги четига бориб кела бошлади. У бу дардни кўтара олмади. Ҳушидан кетиб, полга йиқилди. Биз Сатторбой иккимиз суяб турғиздик уни, ҳамширалар бояқишни бошқа хонага олиб чиқиб кетишди.\nШавкатнинг алаҳлаши тўхтамади. Эти суягига ёпишиб, ранги чунон синиқиб кетди. Нафас олиши баттар оғирлашди. У кимнидир тинмай чақирарди, тинмай қайғурарди. Эҳ, у шундай бошқача, шудай ўзгардики, уни таниб бўлмай қолдик. Ҳамширалар унинг жароҳатига малҳам қўйиб, янги дока билан ўраб қўйишди. Сатторбой иккимиз мижжа қоққанимиз йўқ.\n-Сатторбой, иним, бориб жиндай дамингни ол, ука! Шавкатнинг олдида мен тураман.\n– Йўқ,-дейди у.\n– Унда бирор нима еб ол.\n-Раҳмат ака шу топда томоғимдан ҳеч нима ўтмайди. –дейди у кўзлари ёшланиб.\n– Бир қултум бўлсаям, маставадан ичиб ол.\nУ тағин боши билан йўқ ишорасини қилади.\nШавкат нуқул ингранади.\n-Эй Худо! – нола қилди Сатторбой.-Ўғлимнинг дардига шифо, ожиз танига қувват бер. Паноҳингда асрагин Художон!\nБир пайт Шавкат талвасага тушиб қолди. Бу ўлим талвасаси эди. Бу гал у онаизорини чақира бошлади. Бироқ шўр пешонасига онаси ҳам бехуш ётарди.\nСатторбой у ётган каравот ёнига чўкка тушиб, ўғлига термулиб ўтирар эди. Ҳамширалар онаси ҳушига келганини ай тишди.\nШўрлик она ўғлининг ёнига тиз чўкиб, узоқ йиғлади. У ўғлини эркалатган мисол, ёстиғини силади, суйди, ўғлининг тобора совуб бораётган лабларига қалтироқ қўлларнини олиб бориб силади. Кейин ўша қалтироқ қўллари билан ўғлини қучди. Кейин яна уни эркалатиб тинмай сўйланди. Ё Раббим! У ақлдан озган эди.\n-Шавкат-чи у ўлдими?\n– Ўлди, жувонмарг кетди.\nБир маҳал уни ташналик қийнай бошлади. Сатторбойнинг бардошига қойил қолдим. Хотини шўрлик ўғлининг дардига дош беролмай ақлдан озди. Азамат эса ўлим талвасасида. У отасининг қулидан қултум сув ичиб, жимиб қолди.\nШу бўйи бошқа нафас олмай қўйди. Унинг жони узилган эди.\nУнинг ўлими онасига қаттиқ таъсир қилди. Кўп ўтмай оламдан ўтди. Сатторбой ва опаси Гавҳар эса, бир аҳволда юришди. Кейин Худойим уларга сабр-тоқатдан қўш қўллаб узатди. Орадан бир йил ўтгач, Сатторбой бошқа отарга ўтиб кетди. Шу-шу бу ерга келмай қўйди. Бу ер унга ўғлини эслатади, чамамда.\nОтам шу тариқа ҳикоясини тугатди. Уни ўй босган, ғамгин ва сўлғин бўлиб қолганди. У чуқур ва оғир нафас олди. Буни хўрсиниш деса бўлар эди.\nТашқарида қуёш лутф билан тепа кўтарилган, унинг майин нурлари деразадан биз томон мўралаб, деворда ўз аксини топди. Қалбим бу ғамгин, кишини мислсиз изтиробга солувчи ҳикоядан ларзага тушган эди.\nҒам нима ўзи? Қувонч-чи? Нега баъзан бир-бирини қувлаб ўтади? Чўпон бобо қулоғим тагида ҳалиям мунгли қўшиғини куйлаётган эди. Мен ташқарига отилиб чиқдим. Қуёш тик кўтарилган, унинг нури атрофимда жавлон уриб ўсаётган бир туп буғдойиқнинг устига тушиб турар, шамол эса унинг ҳидини димоғимга ҳовучлаб пуркарди. Мен гиёҳдан кўзимни узолмай узоқ туриб қолдим. Олисда ҳалиям қўшиқ куйланаётганди. Қулоқ тутаман… Томирларимда нотаниш бир жўш кезинмоқда эди. Бу жўш чунон вужудимни ларзага солди-ки, мен худди бу ўтни тўхтатмоқчидай, пастки лабимни қаттиқ тишладим. Бироқ оғриқ азобидан азият чекканим қолди. Атрофда эсаётган тоғнинг салқин, айни пайтда ҳузурбахш, шошқин шамоллари олов ичра ёниб турган бошимни совутиб елди.\n2004 йил, март.\nМанба:Шаҳодат Улуғ саҳифасидан.


Миллиондан миллиардгача: 2021 йилнинг энг кўп маош олган машҳурлар рейтинги эълон қилди - ShouBiz.uz\nЯнгиликлар 12:23 | 10.2.22\nМиллиондан миллиардгача: 2021 йилнинг энг кўп маош олган машҳурлар рейтинги эълон қилди\nУшбу рейтинг «Forbes» журналида эълон қилинган\nДунёга машҳур «Forbes» нашри 2021 йилнинг энг кўп маош олган машҳурлар рейтингини эълон қилди.\nРейтингда шоу-бизнеснинг 25 нафар вакилининг даромади солиқлардан ташқари 4,4 миллиард долларни ташкил қилди. Янги зеландиялик кинорежиссёр, «Узуклар ҳукмдори» трилогияси асосчиси Питер Жексон биринчи ўринни эгаллаган. «Forbes» журнали ёзган маълумотларга кўра, Жексон бир йил ичида рекорд даражада, яъни 580 миллион доллар бойлик орттирган. Унинг даромадининг катта қисми «Weta Digital» махсус эффектлар студиясининг 1,6 миллиард долларлик сотувидан тушган. Ушбу битим Жексонни Стивен Спилберг ва Жорж Лукасдан кейин учинчи миллиардер директорга айлантирди.\nИккинчи ўринни эса 12 ойда 435 миллион доллар ишлаб топган америкалик хонанда Брюс Спрингстин эгаллаган. У ҳам келишув туфайли бойиб кетган, яъни қўшиқларининг бутун каталогига бўлган ҳуқуқни «Sony» мусиқа бўлимига ярим миллиард доллардан ортиқ маблағга сотган.\nРейтингнинг учинчи ўрнини америкалик рэп хонандаси Жей-Зи эгаллаган. Унинг йиллик даромади 340 миллион долларни ташкил қилган. Тўртинчи ўринни эса 270 миллион доллар билан актёр Дуэйн Жонсон, бешинчи ўринни 235 миллион доллар билан америкалик рэпер Канье Уэст банд қилган. Америкалик актриса Риз Уизерспун шоу-бизнес вакиллари орасида энг кўп маош олувчи аёлга айланган. У бир йилда 115 миллион доллар ишлаб топиб 12 ўринни эгаллаган.


Ҳиндистон ички ишлар вазирининг ўғли намойишчилар ўлимида гумонланиб ҳибсга олинди\nҲиндистонда бир гуруҳ фермерларни ўлдиришда гумонланиб ички ишлар вазири Ажай Мишра Танининг ўғли Ашиш Мишра ҳибсга олинди.\nТаъкидланишича, вазирга тегишли машина 3 октябрда Уаттар-Прадеш штатининг Лахимпур шаҳридаги намойишларда фермерларни босиб кетган. Бунинг оқибатида 4 киши, жумладан маҳаллий журналист ҳалок бўлган.\nВоқеадан кейин дарғазаб намойишчилар машина ҳайдовчиси ва 3 йўловчини калтаклашган, автомобилни эса ёқиб юборишган.\nГувоҳларнинг таъкидлашича, машина ичида вазирнинг ўғли ҳам бўлган. Бироқ вазир буни рад этмоқда. Мишранинг айтишича, воқеа вақтида унинг ўғли у ерда бўлмаган ва машина шахсий ҳайдовчиси томонидан бошқарилган. Ҳайдовчи намойишчилар машинага тош улоқтириб, ҳужум қилгач бошқарувни йўқотган.\nҲиндистон олий суди штат маъмуриятини Ашиш Мишрани ҳибсга олмагани учун танқид қилган. Шундан кейин полиция вазирнинг ўғлини 10 соат давомида сўроқ қилиб, уни ҳибсга олишга қарор қилган. Полиция зобити Упендра Агарвалнинг таъкидлашича, Мишра фермерларни босиб кетган учта транспорт воситасидан бирортасида бўлмаганини исботлай олмаган.\nМухолифат ушбу воқеадан кейин вазирнинг ўз лавозимидан четлатилишини талаб қилмоқда.\nЎтган ҳафта минглаб фермерлар Нью-Деҳли чеккаларида йиғилиб, 2020 йилги норозилик намойишларининг бир йиллигини нишонлашди. Ҳукуматнинг таъкидлашича, фермерлар қабул қилинишига норозилик билдирган қонундаги ўзгаришлар қишлоқ хўжалигини модернизация қилиш ва ишлаб чиқариш ҳажмини хусусий сармоялар ҳисобига ошириш учун зарур бўлган. Бироқ фермерларнинг таъкидлашича, янги қонунлар уларни ҳосилни корпорацияларга паст нархда сотишга мажбур қилиб, даромадларига путур етказади.\nҲиндистонда муссон ёмғирлар оқибатида 80 киши ҳалок бўлди


“Кластер – изланиш, инновация, дегани”. Президент қишлоқ ва сув хўжалиги бўйича йиғилиш ўтказди | Qalampir.uz\nЖамият\t24 Февраль 21:19 5625\nЎзбекистон Президенти Шавкат Мирзиёев раислигида 24 февраль куни қишлоқ ва сув хўжалиги соҳасида жорий йилда амалга ошириладиган устувор вазифалар муҳокамаси юзасидан видеоселектор йиғилиши ўтказилди. Бу ҳақда Президент Матбуот хизмати хабар бермоқда.\nМаълум қилинишича, экинларни оқилона жойлаштириш ва илм билан етиштириш орқали бу йил ҳар бир гектардан олинадиган даромадни 5 минг долларга етказиш мақсади белгиланган.\n“Экинлардан олинадиган даромадни кескин кўпайтириш ва сувдан оқилона фойдаланиш соҳадаги энг устувор вазифа бўлиши керак”, дея таъкидлади давлат раҳбари.\nБунинг учун экинларни ҳар бир туманнинг ўзига хослиги, маҳаллаларда тарихан шаклланган деҳқончилик кўникмалари, сув таъминотидан келиб чиқиб жойлаштириш зарурлиги қайд этилган. Мисол учун, Мирзаобод туманидаги айрим майдонларда пахта ҳосилдорлиги 12 центнерни ташкил қилмоқда. Лекин, у ердаги маҳаллаларнинг ихтисослашуви ўрганилганда, анор етиштириш имконияти ва қайта ишлаш корхонаси борлиги аниқланган.\nХабарга кўра, Фориш ва Элликқалъа туманларида винобоп узум навларини ўстириш мумкин. Булоқбоши туманида саримсоқпиёздан яхши даромад олиш, хонадонларга имтиёзли кредит бериш орқали йилига 1 минг тонна экспортбоп узум етиштириш имконияти бор.\n“Жорий йил 1 мартдан бошлаб, оилавий тадбиркорлик дастурлари доирасида боғ, ток ва иссиқхона учун аҳолига ажратиладиган кредитлар муддати 3 йилдан 7 йилгача, имтиёзли даври эса 1 йилдан 3 йилгача узайтирилади. Бу – одамларнинг истаги, ўзгаришлар учун имконият”, дейди Шавкат Мирзиёев.\nЛалми ва яйлов ерларни фойдаланишга киритиш, бу орқали доимий ва мавсумий иш ўринлари яратиш муҳимлиги таъкидланган.\nМаълумки, ёшлар бандлигини таъминлашга қаратилган вазифаларга мувофиқ, ишсиз фуқароларга 10 сотихдан 50 сотихгача ер берилмоқда. Мутасаддиларга ушбу ерларни аҳолига яқин жойдан ажратиб, уруғ, ўғит ва техника таъминотида кўмаклашиш бўйича кўрсатмалар берилган.\nЙиғилишда қайд этилишича, жорий йилда қишлоқ хўжалиги корхоналарини 702 минг тонна уруғ ва 105 миллион туп кўчат билан таъминлаш зарур.\nЙиғилишда пахта-тўқимачилик кластерлари самарадорлигини ошириш масалаларига ҳам тўхталиб ўтилган.\n“Кластер – изланиш, инновация, дегани. Агар кластерлар эртанги кунни тасаввур қилиб ишласа, қўшимча қийматли маҳсулотларни бозорга олиб чиқиб, рақобатбардош бўлиши мумкин. Дунё тажрибасини ўрганиб, маҳсулотни кўпайтириб, таннархни камайтириш керак”, дейди Президент.\nМаълум қилинишича, аграр тармоқни барқарор молиявий ресурслар билан таъминлаш учун бу йил Қишлоқ хўжалиги жамғармасига 24 триллион сўм маблағ йўналтирилмоқда. Бунда, биринчи марта, сабзавот етиштиришга Марказий банкнинг асосий ставкасида кредитлар бериш учун 300 миллиард сўм қўшимча маблағ ажратиш назарда тутилмоқда.\nШу мақсадда, бугун Қишлоқ хўжалиги жамғармаси фаолияти ҳамда ишлаб чиқарувчиларни давлат томонидан молиявий қўллаб-қувватлаш тизимини такомиллаштириш тўғрисида Президент қарори қабул қилинган. Йиғилишда ушбу қарор мазмун-моҳияти, ижроси ҳақида сўз борган.\nДавлат раҳбари соҳада илм-фан ва ахборот технологияларини ривожлантириш масаласига алоҳида эътибор қаратган. Полиз ва сабзавотчиликни ривожлантиришда АҚШ, мева етиштиришда Буюк Британия, дончиликда Австрия, ўсимликлар ҳимояси бўйича Нидерландия, ўсимликлар озиқланиши ва хужайра биологияси бўйича Германия тажрибасини ўрганиш, экспертларни жалб этиш зарурлигини таъкидлаган.\nВидеоселектор йиғилишида сувдан тежаб фойдаланиш масалалари ҳам муҳокама қилинган.\nБу, ўз навбатида, шундай технология ва ускунларга талабни оширади. Дастлабки ҳисоб-китобларга кўра, томчилатиб суғориш тизимлари ва қувурлар ишлаб чиқариш учун жорий йил февраль-апрель ойларида 35-40 минг тонна полиэтилен зарур. Шу боис, сув тежовчи технологиялар учун зарур бўлган полиэтилен ва полипропилен учун импорт божи 1 октябргача бекор қилингани айтилган.\nЙиғилишда чорвачилик, паррандачилик ва балиқчиликни ривожлантириш чора-тадбирларига ҳам тўхталиб ўтилган.\nБу йил 1 июлдан бошлаб, қўшилган қиймат солиғидан қарздорлиги бўлмаган чорвачилик, паррандачилик, қуёнчилик ва балиқчилик хўжаликларига етиштирган маҳсулоти учун бюджетдан субсидия ажратилиши таъкидланган.\nЧорвачиликда озуқа-ем масаласи долзарб. Шу боис янги ўзлаштириладиган ерлар чорва комплекслари учун тақсимлаб берилиши, 28 минг гектар лалми ва яйловларда ҳамда 173 минг гектар асосий экиндан бўшаган майдонларда омухта-ем етиштирилиши белгиланган.\nМазкур йўналишларда малакали кадрлар тайёрлаш масаласига ҳам эътибор қаратилган.\nЙиғилишда муҳокама қилинган масалалар бўйича Бош вазир ўринбосарлари, вазирлар, ҳокимлар, қишлоқ хўжалиги тармоқлари раҳбарлари ахборот берган.\n06 Декабрь 13:01 61778\n06 Декабрь 19:56 36470\n04 Декабрь 11:13 31002\n05 Декабрь 18:58 30742\n04 Декабрь 11:38 30337


Markazning maqsadi, vazifasi va faoliyat turlari | aktrm.uz\nMarkazning maqsadi, vazifasi va faoliyat turlari\nМарказнинг максади, вазифаси ва фаолият турлари\nМарказ фаолиятининг асосий максади - жойларда компьютерлаштириш хамда ахборот-коммуникация технологияларини ривожлантириш хамда жамоатчиликни ушбу хизматларга булган эхтиёжини кондириш, шунингдек Муассиснинг манфаатида даромад олиш хисобланади.\nмахаллий давлат хокимияти органларида ишларни режалаштириш, тахлил ва назорат килиш, кабул килинаётган карорларнинг самарали амалга оширилишини мониторинг килиш, хисоботларни электрон шакллантиришни уз ичига олган “электрон хокимият” комплекс ахборот тизимини жорий этиш;\nмахаллий давлат хокимияти органларининг ахборот тизимлари, ресурслари ва маълумотлар базаларини ривожлантириш, уларни бошка давлат органларининг тизимлари билан интеграция килиш;\nмахаллий давлат хокимияти органлари томонидан курсатилаётган давлат хизматларини жойлардаги “ягона дарча” тамойили буйича давлат хизматлари марказлари оркали курсатилишини техник жихатдан таъминлаш;\nмахаллий давлат хокимияти органларининг ахборотлаштириш объектларида ахборот хавфсизлигига тахдидларни уз вактида аниклаш ва уларга карши курашиш, ахборот хавфсизлиги талабларига риоя этилиши устидан назорат ва мониторингни амалга ошириш буйича ташкилий-техник чораларни амалга ошириш;\nхудудлардаги давлат органлари уртасида узаро электрон ахборот алмашинувини ташкил этиш;\nдавлат ва хужалик бошкаруви органларининг худудий булинмаларига ахборот- коммуникация технологиялари сохасида дастурлаш ва телекоммуникация йуналишлари билан бир каторда, замонавий хизматларни (аутсорсинг, консалтинг, бизнес жараёнлари ва бошкарувни макбуллаштириш) курсатиш.\nМарказ фаолияти турлари:\nвилоятда ахборот-коммуникация технологияларидан самарали фойдаланиш ишларини ривожлантириш;\nжойлардаги махаллий давлат хокимияти органлари фаолиятида бошкарув жараёнларини автоматлаштириш, идоравий ва идоралараро электрон хужжа! айланиши тизимларини шакллантириш;\nмаълумотлар узатиш тармокларини лойихалаштириш, куриш, улардан фойдаланиш ва уларга хизмат курсатиш;\nмахаллий хокимият органларининг марказлашган электрон маълумотлар банкларини шакллантириш, уларнинг хавфсизлиги ва баркарор ишлашини таъминлаш;\nжойларда ахборот-коммуникация технологияларини ривожлантириш буйича вилоят, шахар ва туман хокимиятларига карор кабул килиш учун таклифлар киритиш;\nвилоят хокимлиги расмий веб-сайтини такомиллаштириш ва доимий фаол ишлашини таъминлаш;\nконунчиликда белгиланган тартиб асосида вилоятда ахборот-коммуникация технологиялари сохасида малакали мутахассисларни тайёрлаш хамда ташкилот ва корхоналарнинг рахбар ва мутахассис ходимларини укитиш учун компьютер саводхонлиги укув курсларини ташкил этиш;\nреспубликада ахборот-коммуникация технологияларидан самарали фойдаланиш буйича олиб борилаётган ишлар ва утказиладиган тадбирларда фаол иштирок этиш ва вилоят манфаатларини ифодалаш;\nамалдаги конунчиликка зид булмаган бошка фаолиятлар (“Тадбиркорлик фаолияти эркинлигининг кафолатлари тугрисида”ги Узбекистан Республикасининг Конунининг 19-моддасига асосан).\nМарказ куйидаги хукукларга эга:\nУзига берилган ваколатлар доирасида вилоятдаги барча корхона, ташкилот ва муассасалардан зарурий маълумот ва бошка турдаги меъёрий. хужжатларни сураб олиш;\nВилоят хокими уринбосарларининг котибиятлари, хокимлик аппарати гурухлари ва бошка булимларидан, давлат бошкаруви органлари худудий бошкармаларидан, туман (шахар) хокимликларидан марказга юклатилган вазифаларни амалга ошириш учун зарур булган ахборотларни олиш;\nБелгиланган вазифалари доирасида туман (шахар) хокимликлари, вилоят корхона ва ташкилотлари ва жойлардаги махаллий давлат органлари иш услубларини урганиш;\nШартномалар тузиш ва бошка келишувларни амалга ошириш;\nБинолар, иншоотлар, транспорт воситалари ва бошка кучар ва кучмас мулкни ижарага олиш ва бериш;\nИшлаб чикарган махсулоти, курсатган хизматига бозор конъюктурасини хисобга олган холда, мустакил равишда ёки келишилган бахоларда нарх белгилаш;\nБанк кредитларидан фойдаланиш;\nЯрмарка ва кургазмаларда иштирок этиш;\nАмалдаги конунчиликка мувофик, унитар корхоналарга берилган бошка хукуклардан фойдаланади.\n* Муассис - Самарканд вилоят хокимлиги


Чорраҳаларда камераларнинг ишга туширилиши ЙҲҚ бузилишлари сонининг камайишига олиб келди — ИИББ – Газета.uz\nЧорраҳаларда камераларнинг ишга туширилиши ЙҲҚ бузилишлари сонининг камайишига олиб келди — ИИББ\nҚоидабузарликларни қайд этиш тизими ўрнатилган чорраҳаларда ЙҲҚ бузилишлари сони тўрт баробарга камайди.\nLotinchada 23 март 2017, 20:28 Жамият\n17−23 март кунлари Тошкентдаги чорраҳаларга ўрнатилган йўл ҳаракати қоидалари бузилишларини қайд этишнинг автоматлашган тизимлари томонидан 29 мингдан зиёд қоидабузарлик қайд этилди. Бу ҳақда пайшанба куни пойтахт ИИББда бўлиб ўтган брифингда хабар қилинди.\nСветофорнинг тақиқловчи хабарида ҳаракатланиш билан боғлиқ 16 мингдан зиёд, тезликни ошириш билан боғлиқ 13 мингдан зиёд қоидабузарликлар аниқланган. Шаҳарнинг 115 та чорраҳасида кечаю кундуз 883 та кузатиш камераси ишламоқда.\nФото ва видео қайд этиш тизимининг ишга туширилиши йўллардаги қоидабузарликлар сонининг кескин камайишга олиб келди, дея таъкидлади ИИББ ЙҲХБ вакили. Тошкент аҳолиси ҳам ҳайдовчиларнинг эҳтиёткор ва тартиблироқ бўлгани тўғрисида сўзламоқда.\nСтатистикага кўра, тизим ишга туширилишидан бир кун аввал 24 соат давомида 8000 дан зиёд қоидабузарлик қайд этилган бўлса, 22 мартда улар сони 2000 тани, яъни тўрт баробар камроқни ташкил этди.\nБундан ташқари, йўл-транспорт ҳодисалари сони ҳам икки баробарга камайган. Ҳисобот ҳафтаси давомида 14 та ЙТҲ содир бўлиб, улардан бирида инсон ўлими қайд этилган. 10−16 март кунлари эса бу кўрсаткич мос равишда 27 та 3 нафарни ташкил этган эди.\n«Газета.uz» 6 850


Шахсий уйимда хусусий боғча очсам бўладими, ҳуқуқий шакли (якка тартибдаги тадбиркор, фирма, МЧЖ) ва тартиби кандай?\nХусусий боғча очиш ниятим бор, хусусий боғча туғрисида кандай норматив хужжатлар бор.\nНодавлат мактабгача таълим муассасасининг фаолияти Ўзбекистон Республикасида нодавлат мактабгача таълим муассасаси тўғрисидаги Низом (ЎзР ВМнинг 2017 йил 19 июлдаги 528-сон қарорига 1-илова, кейинги ўринларда - Низом) талаблари билан тартибга солинади.\nНодавлат мактабгача таълим муассасаси (кейинги ўринларда НМТМ) – бу тадбиркорлик субъекти эмас, яъни уни очиш учун якка тадбиркор, МЧЖ ёки бошқа тижорат ташкилоти шаклидаги юридик шахсни ташкил этиш талаб қилинмайди.\nНодавлат мактабгача таълим муассасаси муассаса сифатидаги ташкилий-ҳуқуқий шаклда ташкил этилади ва қонун ҳужжатларига мувофиқ фаолият кўрсатади. Юридик ва жисмоний шахслар, шу жумладан, нодавлат мулкчилик шаклидаги юридик ва жисмоний шахслар нодавлат мактабгача таълим муассасасининг муассислари бўлишлари мумкин.\nНодавлат мактабгача таълим муассасаси юридик шахс мақомига эга бўлади, мустақил молия-хўжалик фаолиятини амалга оширади, думалоқ муҳрга, бурчакли штампга ва ўз логотипи ёзилган бланкага эга бўлади.\nНодавлат мактабгача таълим муассасаси қонун ҳужжатларига мувофиқ белгиланган тартибда лицензия олган вақтдан бошлаб таълим фаолиятини амалга ошириш ҳуқуқига эга бўлади.\nКўп квартирали уйдаги турар жойга НМТМни жойлаштириш учун мазкур турар жойни яшаш учун мўлжалланмаган жойлар туркумига белгиланган тартибда ўтказиш лозим бўлади (Уй-жой кодексининг 9-моддаси).\nНМТМни очиш учун дастлаб унинг муассиси томонидан Таълим муассасалаpи уставини ишлаб чиқиш Тартибига (ВМнинг 05.01.1998 йилги 5-сонли қарорига 3-илова) асосан устав ишлаб чиқилиши лозим бўлади. Мазкур устав халқ таълими муассасалари фаолиятини методик таъминлаш ва ташкил этиш туман (шаҳар) бўлимининг буйpуғи билан тасдиқланади ҳамда ижpо этувчи ҳокимият маҳаллий оpганлаpида pўйхатдан ўтказилади.


Трамп туфайли дунёнинг энг бой одамлари камбағаллашмоқда\n18:39 24 Феврал 2018\n14:10 18.05.2017 (Янгиланган 14:20 18.05.2017) Ҳавола олиш\nАмерика Фонд биржаларида қайд этилган натижаларга кўра, охирги уч кунда дунёнинг энг бой 500 одами 35 миллиард долларга кабағаллашган.\nTOШКЕНТ, 18 май — Sputnik. Дунёнинг энг бой одамлари АҚШдаги сиёсий беқарорлик туфайли улкан маблағларини йўқотмоқда, деб хабар қилмоқда Bloomberg.\nБунга сабаб — Дональд Трамп президент бўлганидан кейин АҚШдаги етакчи сиёсий кучлар орасидаги низолар ҳалигача тинмасдан давом этаётганидир. Хусусан, жамияга таъсири кучли бўлган ОАВлар Дональд Трампнинг у ёки бу ишини қоралаб ёзмоқда.\nМасалан, New York Times, Дональд Трамп ФБР собиқ бошлиғи Жеймс Комидан собиқ президент ёрдамчиси Майкл Флинга нисбатан тергов ишларини тўхтатишни талаб қилган, деб ёзган. Оқ уй бу хабарга рад жавоби бермоқда.\nУндан олдин, Washington Post Трамп Россия бош вазири Лавровга давлат сирини фош қилди, деб жар солган эди. Оқ уй буни ҳам инкор қилмоқда.\nМана шундай "ахборот уруши" мамлакатда сиёсий беқарорлик келтириб чиқармоқда. Сиёсий беқарорлик эса, ўз навбатида АҚШнинг етакчи компаниялари акциялари нархининг тушишига олиб келмоқда.\nОхирги уч кун ичида дунёнинг энг бой одами Microsoft директори Билл Гейтс — 1 млрд, Amazon яратувчиси Джеф Безос — 1,71 млрд, Zara бренди асосчиси Амансио Ортеги — 355 миллион доллар йўқотишди.


Қрим - BBC News O'zbek\n"Қайтиш" ёки "босиб олиш"? - Қрим масаласи Россия ва Украина дарсликларида\nЕвропа Иттифоқи "Қрим бу - Украинадир" деб чиққан. Би-би-си Рус хизмати 2014 йил йил баҳоридаги воқеалар ва Қрим аннексияси Россия ҳамда Украина тарих дарсликларида қандай тасвирланаётганини ўрганди.\nЎзбекистон, Тошкент ва Россия: Украина борасида Ислом Каримов ҳақми ва ёки Шавкат Мирзиёев?\nРасмий Тошкент ўтган бир йилнинг ўзида Бирлашган Миллатлар Ташкилотининг Қрим, Украинага оид икки халқаро резолюциясини кетма-кет рад этди. Бу каби воқеълик экспертлар қолиб, оддий ўзбекистонликларнинг ҳам диққат-эътиборларини ўзига жалб этмай қолмади. Шундай экан, бу нима дегани?\nУкраина Россия билан чегарадош ҳудудларда ҳарбий ҳолат эълон қилди\nУкраина парламенти Россия билан чегарадош ҳудудларда ҳарбий ҳолат эълон қилган. Президент Порошенкога кўра, ҳарбий ҳолат киритилишига сабаб Россия қуруқликдан бостириб киришга тайёргарлик кўрмоқда.\nБугунги дунё: Тоқатсизлик, диний ёвчилик, миллатчилик, ирқчилик ва нафрат уруғини ким сочмоқда?\nДунё бўйлаб консерватив гуруҳларнинг таъсири ошиб бормоқда. Бу эса ўз навбатида ўнгчи кучлар етакчиларига янада мадад бўлмоқда. Кузатувларга кўра, ўнгчи кайфият катта ёшлиларда эмас, балки ёш авлодда анча ўсган.\nЎзбекистон ва дунё: Ўзбеклар қаршисида танлов - “Нонми, жонми ва ё сиёсат”?\nАфғонистонлик ўзбеклар ҳам шу шанба куни парламент сайловларида овоз беришлари керак бўлади. Қримдаги коллежда рўй берган портлашда 18 инсон ҳалок бўлган. Сўнгги ойларда четга доимий яшаш учун кетаётган ўзбекистонликларнинг ярмига яқини Қозоғистонни афзал билишмоқда. Танишинг.\nУкраина журналист Аркадий Бабченко ўлимида Россияни айбламоқда\nУкраина Бош вазири Володимир Гройсман Киевда отиб ўлдирилган россиялик журналист Аркадий Бабченко ўлимида Россияни айблади. Кремлнинг ашаддий танқидчиси бўлган Бабченко сешанба куни ўз хонадони бўсағасида отиб кетилган.\nЎзбекистон БМТнинг Қрим бўйича резолюциясига қарши\nЎзбекистон БМТ Бош Ассамблеясининг Қримга бағишланган резолюциясига қарши овоз берди.\nКиевда Эрдўғон Қрим ва татарлар масаласини муҳокама қилади\nЭкспертлар фикрича, Киевга сафари пайти Туркия Президенти Ражаб Тойиб Эрдўғон Қрим ярим ороли ва Қрим татарлари масаласини ҳам муҳокама қилади. Бугун расмий Анқара можарога аралашган Россия билан Украина ўртасида мувозанатни сақлашга интилмоқда, деб ҳисоблайдилар кузатувчилар.


21 октябр 2021, Тошкент вақти: 10:30\nҲозирча Сутягин билан айирбошланадиган жосус исми айтилмаëтган бўлса-да¸ кўпчилик бунинг Россия ФСБси офицерининг қизи¸ ҳозирда Ню Йоркда ҳибсда қолаëтган Анна Чапман бўлишини тахмин қилмоқда.\nБу ҳақда маълум қилган Сутягиннинг адвокати Анна Ставицкаяга кўра¸ олим 8 июл куни Буюк Британияга жўнатилиши мумкин.\nИгор Сутягин Россия прокурорлари томонидан махфий ҳарбий ахборотни Буюк Британияда жойлашган, аммо АҚШ Марказий разведка бошқармасига хизмат қилган ширкатлардан бирига берганликда айбланиб, 2004 йилда 15 йилга озодликдан маҳрум қилинган эди.\nРоссияда озодликдан маҳрум этилган олим Игор Сутягин ядровий қуроллар бўйича таниқли экспертлардан, Россия Фанлар академиясининг АҚШ ва Канада бўйича илмий тадқиқотлар институти етакчи ходимларидан бири эди.\nСутягиннинг оила-аъзолари ҳамда адвокати Анна Ставицкая Россия ҳукумати қамоқдаги олимни ўтган ой АҚШ да қўлга олинган жосуслардан бирига алмаштириш ҳаракатида эканини айтмоқда.\nОлимнинг акаси Димитрий Сутягин бу ҳақда Озодлик радиосига шундай деди:\n-Унга бир қоғоз беришган. Қоғозда битилган кўпгина пунктлар орасида биттаси — у ҳамма айбни тўлиқ бўйнига олиши ҳақидаги пункт Игорга жуда аҳамиятли кўринган. Аммо бу қоғозни имзоламасликнинг имкони бўлмаган. Шу боис, у ҳозир икки нарса — мана шундай қоғозни имзолаб, айбловни бўйнига олгани ва ўз она юртидан кетишга мажбур бўлаётганидан эзилмоқда, дейди Димитрий Сутягин.\nИгор Сутягин устидан суд иши Россияда катта шов-шувларга сабаб бўлган ва “жосуслик иши” дея ном олган илк судловлардан биридир. Унга “очиқ матбуот нашрлари, шунингдек, тергов томонидан аниқланмаган бошқа манбалардан Россия ҳақида давлат сири бўлган таҳлилий маълумотларни тўплаган” мазмунидаги айблов қўйилган эди.\nЎша кездаёқ Россия зиёлилари ва ҳуқуқ фаоллари давлат сирларини билиш имконига мутлақо эга бўлмаган олимга бу қадар мантиқсиз айблов қўйилишига қарши чиққан, буни кескин танқид қилган эди.\nҚаттиқ баҳслар ва қаршиликларга қарамасдан олим АҚШ фойдасига жосусликда айбланиб, 15 йилга озодликдан маҳрум этилди.\nСутягиннинг адвокати Анна Ставицкая ҳам ўз ҳимояланувчисини мажбурий равишда АҚШ да қўлга олинган жосусларга алмаштириш ҳаракати бораётганини таъкидлар экан, Игор Сутягин Россия ва дунё жамоатчилигига ўзининг айбсиз эканини етказиб қўйишни қаттиқ илтимос қилганини айтди.\n- У ўзига мажбурлаб тиқиштирилган ва тузук-қуруқ ўқиш имкони берилмаган иқрор кўрсатмасини имзолаганига қарамасдан, қўйилган айбловни тан олмаслиги ва ўзини бегуноҳ ҳисоблашини жамоатчиликка етказиб қўйишимни қаттиқ илтимос қилди, дейди адвокат Анна Ставицкая.\nАдвокат Сутягин пайшанба куни аввал Венага, у ердан эса Лондонга жўнатилиши мумкинлигини айтар экан, айни пайтда, уни АҚШ қўлга олган жосуслардан қай бирига алмаштирилишидан бехабар эканини айтмоқда.\nИнсон ҳуқуқлари ҳимоячилари ҳам Сутягин жазо ўтаётган Архангелск области қамоқхонасидан Москвага олиб келинганини айтмоқда.\nРоссияда Олимларни ҳимоя қилиш жамоатчилик қўмитаси маъсул котиби Эрнст Чёрнийнинг Озодликка айтишича, Сутягиннинг 6 июл куни оқшом Москва шаҳридаги Лефортово тергов изоляторига олиб келингани ҳақида маълумотлар бор.\n- Сутягинни Россия учун шундай олимдан кўра зарурроқ бўлган қандайдир одамларга алмаштириш мақсадида Англияга жўнатиш қарори қабул қилинган. Сутягин билан бу борада музокаралар ўтказилган, дея олимнинг яқинлари сўзларини тасдиқлайди Эрнст Чёрний.\nҲозирга қадар Россия Жазони ижро этиш федерал хизмати бу хабарларни изоҳлашдан бош тортмоқда. Айни пайтда Сутягиннинг Москва шаҳридаги тергов изоляторларидан бирига олиб келингани расман инкор қилингани ҳам йўқ.\nЎтган ҳафта АҚШ Федерал тергов бюроси ўтган ойда Россиянинг 11 нафар жосуси қўлга олингани, уларнинг 1990 йиллардан буён АҚШдан туриб, Россия Ташқи разведка хизматига ишлаганликда айбланаётганини эълон қилди.\nКейинроқ айбланаётганлардан бири — Хуан Лазаро исмли шахснинг бир неча йиллар давомида жосуслик қилганига иқрор бўлгани, унинг рафиқаси Вики Палез эса 250 минг АҚШ доллари миқдоридаги гаров пули эвазига қўйиб юборилгани эълон қилинди.\nЖосус деб гумон қилинаётган бу шахслар АҚШ ҳукуматидаги сиëсий қарор қабул қилувчи доиралар билан алоқа ўрнатишга уринганликда айбланмоқда.


Оналарнинг энг буюги – Омина онамиз — Исломобод\nСиз шуердасиз Бош саҳифа → Оналарнинг энг буюги – Омина онамиз\nОналик – аёл зотига насиб этган муборак ва шарафли вазифадир. Аллоҳ таоло оналарнинг танасини мўъжизавий хилқат қилиб яратди, туйғуларини раҳмати ва сабри билан сарафроз этиб, уларни қутлуғ вазифага тайёрлади. Бу шундайки, раҳмида пайдо бўлган ҳомила бошданоқ уни машаққатга юзлантиради: бошқоронғулик, қўшимча юклик…. лекин аёл шу азобларни катта мамнуният билан, шоду хуррамлик билан қарши олади. Нимжон бир чақалоқ бўлиб дунёга келган мурғак жонни шафқати ила, фидокорлиги ила боқади. Лекин эвазига ҳеч нарса тамаъ қилмайди.\nТўйларидан икки ой ўтиб ҳазрати Омина турмуш ўртоғи Абдуллоҳнинг қулоғига: «Фарзандимиз бўлади!» дея шивирлаб суюнчи олади.\n“Эй Омина яхши билгинки, сен оламларнинг энг хайрлисига юклисан. Туққанингдан сўнг ўғлингга Муҳаммад деб исм қўй!»


Японияда зилзиладан кейин вулқон ҳаракатга келди\n09:48 / 16.04.2016\nЎтган 2 кун ичида Япониянинг Кюсю оролида юз берган иккита кучли зилзила оқибатида кўплаб талофатлар кўрилди. 10 дан кўпроқ одам ҳалок бўлди, минглаб одамлар жароҳат олди. Бироқ кўргуликлар шу билан тўхтамади: мутахассислар 16 апрель эрталабки вақт Кумамото префектурасида Асо вулқони отила бошлаганини қайд қилишди.\nЯпон ОАВ маълумотларига кўра, вулқон отилиши катта бўлмаган. Унга 5 даражалик тизим бўйича 2-хавф даражаси берилди. Асо вулқони ҳавога 100 метр баландликдаги кул ва тутун устунини отган. Бу ҳолат ҳудуддаги авиаалоқага таъсир қилмаган.\nМутахассислар вулқон отилиши ва зилзилалар ўртасида алоқа борлигини инкор қилишмоқда.


Нурота тумани ҳокимлиги расмий веб-сайти «Ўзбекистон Республикаси мустақиллигининг 30 йиллиги» эсдалик нишони топширилди. » Нурота тумани хокимиятининг расмий сайти\nНурота » Янгиликлар » «Ўзбекистон Республикаси мустақиллигининг 30 йиллиги» эсдалик нишони топширилди.\n«Ўзбекистон Республикаси мустақиллигининг 30 йиллиги» эсдалик нишони топширилди.\n28 август 2021 admin\nМамлакатимизда янги демократик давлат, фуқаролик жамияти барпо этиш йўлида ўтган даврда амалга оширилган улкан ишлар, эришилган юксак натижаларда, ҳеч шубҳасиз, ҳаётимизнинг турли соҳа ва тармоқларида фидокорона меҳнат қилаётган 42 нафар нуроталикларга эсдалик нишонлари топширилди.\nМаросимда туман ҳокими У.Халилов сўзга чиқиб, барча йиғилганларни мустақиллигимизнинг 30 йиллиги билан самимий табриклаб, бир гуруҳ тумандошларимизни «Ўзбекистон Республикаси мустақиллигининг 30 йиллиги» эсдалик нишони билан тақдирлади.\nТУМАНДОШЛАРИМИЗ «МЕҲР-САХОВАТ» КЎКРАК НИШОНИ\n"Меҳр-саховат" кўкрак нишонлари топширилди.\nТУМАНИМИЗДАГИ МЕҲНАТ ФАХРИЙЛАРИГА КЎКРАК\nМир Алишер Навоий таваллуд топганлигининг 579\n08 феврал 2020


Uzcard маълум қиладики, 1 ноябрдан бошлаб онлайн омонатлар бўйича комиссия 0% ни ташкил этади.\n«Uzcard» тўлов тизимининг Оператори — «Ягона умумреспублика процессинг маркази» МЧЖ, Ўзбекистон Республикасининг «Тўловлар ва тўлов тизимлари ҳақидаги» Қонунининг 8-моддасига мувофиқ шаклда, «Онлайн-омонатлар бўйича маълумотга ишлов бериш» хизмати қийматининг «0,25%» дан «0%» га ўзгарганлиги хақида хабар беради.\n«Узкард» 16 ёшга тўлди!\n«Узкард» 16 ёшга тўлди! ⠀ 2004 йилдан бошлаб биз мамлакатда замонавий тўлов маданиятини яратиб келмоқдамиз. Илк DUET миллий картаси ўҳшаш режимда ишлар эди: ўша давр учун бу индустрия соҳасидаги тараққиёт бўлиб ҳисобланган. Сўнг онлайн-карталарга узоқ ва баъзида оғир кечган ўтиш жараёни бошланди. Осон бўлмади, лекин ҳозир биз тўғри йўлда эканлигимизни англаб етябмиз. ⠀ Uzcard dial-up интернет давридан бошлаб, мобил иловалар, алоқасиз тўловлар ва ҳаётимизга яқинда кирай деб турган 5G тармоқларга эга замонавий оламгача бўлган йўлни босиб ўтди. Бизнинг барча ўзгаришларни уддалай олишимизга ва янада қулай ва хавфсиз бўладиган янги оламни ярата олишимизга ишончимиз комил\nUzcard Ўзбекистондаги IT соҳасида таълим ривожланишини қўллаб-қувватлайди\nҲозирги пайтда "Uzcard" ТТ фаол равишда давлатнинг илмий-тадқиқот ва инновацион салоҳиятининг ривожланишига, маҳаллий ёш, юқори малакали, рақобатбардош IT раҳбарларини, шунингдек, жойларда истеъдодли ва юқори малакали мутахассисларни тайёрлашга кўмак кўрсатмоқда. Бугунги кунда ёшларни таълим олиш жараёнига жалб қилиш, уларнинг самимий қизиқишини уйғотиш учун барча керакли шароитларни яратиш ва ниҳоятда кучли туртки ҳосил қилиш мақсадида барча ҳаракатларни амалга ошириш катта аҳамият касб этади. Бизнинг устозларимиз барча болалар учун ҳам маърифий, ҳам маънавий томонлама намуна бўлиб ҳисобланади. Айнан улар ҳаётларининг мақсади сифатида муносиб, маънавий жиҳатдан ўсиб келаётган авлодга тарбия беришни танладилар. Шундай қилиб, юртимизда нишонланаётган "Ўқитувчилар ва мураббийлар куни" арафасида Uzcard компанияси, миллий...\nЎҚИТУВЧИ ВА МУРАББИЙЛАР КУНИ БИЛАН\nУстозларнинг иши осон бўлмайди. Айниқса ҳозир, пандемия шароитида устозлар классик таълим олиш учун ўзгача ёндашув билан тўқнашган бир пайтда: ўқувчиларнинг ёнида бўлмаган ҳолда, уларга илм бериш. Азиз устозлар, Uzcard жамоаси сизни чин қалбдан Устозлар ва мураббийлар куни билан табриклайди! Сизга сабр-матонат, профессионал интилиш ва меҳнатингизнинг муносиб баҳоланишини тилаймиз.\nҲурматли Ўзбекистон фуқаролари!\nUzcard жамоаси Ўзбекистон Республикаси мустақиллигининг 29-йиллиги билан барчани табриклайди! ⠀ Барчага фаол тараққиёт, янги чўққиларга эришиш ва барча тўсиқлардан енгиб ўтишни тилаб қоламиз. Муваффақиятга фақат биргаликда иш тутган ҳолда эришиш мумкин — ва биз Uzcard хизматларидан фойдаланаётган ҳамда бизга энди қўшилишни истаган барча билан унумли ҳамкорликни амалга оширишга умид қиламиз. ⠀ Байрамингиз билан!\n«UZCARD» ТТ бизнесни олиб боришнинг янги принципларига ўтмоқда\nТаъсисчилар таркиби ўзгарганидан сўнг, Ягона умумреспублика процессинг маркази (кейинчалик - ЯУПМ) бизнесни олиб бориш стратегиясини бутунлай ўзгартириб, ривожланиш принциплари сифатида – очиқлик, ҳамкорлик ва ҳамкорлар билан биргаликда мақсадларга эришиш белгилади. Ўзбекистон Республикаси Президентининг Ўзбекистон Республикасининг Олий Мажлисига йўллаган мактубида баён этилган топшириқларнинг, ҳамда Ўзбекистон Республикаси Президентининг 2020 йил 28 апрелдан №ПҚ-4699 “Рақамли иқтисодиёт ва электрон ҳукуматни кенг жорий этиш чора-тадбирлари тўғрисидаги” Қарорининг самарали бажарилишини таъминлаш мақсадида, ЯУПМ ўз олдига сервисларнинг чекланмаган равишда қамрови билан технологик жамиятни бирлаштириш учун барқарор тизимни яратиш, шунингдек, ҳамкорлар учун қулай тариф сиёсатини жорий этиш каби мақсадларни қўяди. OpenAPI технологиясининг жорий этилиши, биометрия ва машиналашган таълим...\nЭнди валюта харид қилиш янада осонлашди!\nUzcardнинг янги банкоматларида хорижий валютани комиссиясиз харид қилиш имконияти мавжуд. Энди кассага навбатда туришнинг ёки банкда тушлик пайтига вақтингизни мослаштиришнинг ҳожати йўқ. Шунчаки, керакли валюта миқдорини киритинг ва уни сўмда шу кундаги курсда — нақд пул ёки Uzcard картаси орқали сотиб олинг!\nТЕЛЕГРАМ-КАНАЛИМИЗГА ОБУНА БЎЛИНГ ҳамда янгиликларни кузатиб боринг!🤳🏻\nМамлакатдаги энг йирик тўлов тизимининг расмий аккаунтидаги янгиликларни барча ижтимоий тармоқлар орқали кузатиб боринг! 🤳🏻 ⠀ Telegram нинг доимий ва ашаддий фойдаланувчилари, “Uzcard”нинг сўнгги янгиликларидан хабардор бўлишни хоҳлайсизми? 📈 ⠀ У ҳолда Telegram-каналимизга обуна бўлиб, барча воқеа-ҳодисалардан хабардор бўлинг! 💪🏻\nUzcard валюта айирбошлаш банкоматларига оид янги хизматни йўлга қўйди🚀\nҚадрли дўстлар! Сизларга “Uzcard”нинг янги лойиҳаси йўлга қўйилганлигини маълум қиламиз, лойиҳа доирасида “Uzcard” карталаридан AҚШ долларида нақд пул маблағларини бериш ҳамда карталарни чет эл нақд пул валютаси билан тўлдириш имконини берадиган янги хизмат жорий этилди. Шу билан бирга, чет эл валютасини сотиш ва сотиб олиш курси банклар томонидан онлайн тарзда белгиланади. Ушбу хизматга биринчи бўлиб валюта-алмашиш банкоматлари муваффақиятли синовдан ўтказилган AТБ “Қишлоқ қурилиш банк” қўшилди. Лойиҳа мижозларни банк кассаларида навбатда туришдан халос қилиб, одамлар билан алоқада бўлишни чеклайди, бу эса пандемия даврида жуда муҳимдир. 👉Ушбу хизматни ўз валюта-алмашиш банкоматларида амалга ошириш учун мамлакатдаги тижорат банклари “Uzcard” ТТ регламентига мувофиқ иш...\nXXI аср – бу таълимдаги янги технологиялар ва инновацион ёндашувлар даври!💪🏻\n“Uzcard” IТ-технологияларни ўқитиш бўйича Ўзбекистондаги энг яхши онлайн-майдонлардан бири — “Digital Generation Uzbekistan” билан ҳамкорлик қилмоқда.🧑🏻💻 ⠀ “Digital Generation Uzbekistan” лойиҳаси сизга қисқа муддат ичида уйдан чиқмаган ҳолда ва барча актуал ижтимоий тармоқлар: Facebook, Instagram, Telegramда IТ соҳаси бўйича янги билимларни эгаллаш имконини беради!🤳 ⠀ Онлайн-майдонга ўтиш учун ҳаволалар: ⠀ 🌐 YouTube: https://clck.ru/Not8k 🌐 Telegram: https://t.me/digitalgeneration_darslar 🌐 Instagram: @DGUzbekistan 🌐 Facebook: Facebook.com/digitalgeneration.uz


Ўзбекистон Республикаси Президенти Шавкат Мирзиёев раислигида бўлиб ўтган экспортни ошириш ва импортни қисқартириш бўйича қўйилган вазифалар ижроси, бу борада тармоқлар ва ҳудудлардаги ишлар ҳолати таҳлилига бағишланган видеоселекторда мана шу вазифа қўйилди.\nЎтган йили республика хорижга 700 миллион доллардан ортиқ мева-сабзавот маҳсулотларини жўнатди, бу ўз навбатида бир йил аввалги кўрсаткичдан 15,6% кўпдир. Ўзбекистон бу йил экспортни 1,4 миллиард долларга чиқаришни режалаштирмоқда.\nБунинг учун ҳудудларда август пиёзи, саримсоқ пиёз, тўқсонбости экинлар ҳосилини ўз вақтида ва тўлиқ йиғиб олиш, уларни хорижга сотишни ташкил этиш зарур. Президентнинг фикрича, мева-сабзавотчиликка ихтисослашган ҳудудларнинг салоҳиятидан тўлиқ фойдаланиш, пахта ва ғалладан бўшайдиган қўшимча 150 минг гектар ерга сердаромад экинлар экиш, йирик экспортчи ташкилотларга қўшимча экин майдонлари ажратиш, замонавий иссиқхоналар, музлаткичли омборхоналар ва қайта ишлаш корхоналарини ташкил этиш керак.\nБундан ташқари президент томонидан товарларни сақлаш, экспортга тайёрлаш ва ташиш бўйича комплекс хизматлар кўрсатувчи замонавий логистика марказлари ташкил этиш бўйича аниқ “йўл хариталари”ни тасдиқлаш зарурлиги қайд этилди.


Иброҳим Ҳаққул: “Журъатли, тўғрисўз одам таъқиб қилинади деган фикр бошида бўлса, ёшлар икки дунёда ҳам ҳеч нарса қилмайди!” « Ўзбекистон Халқ Ҳаракати\nИброҳим Ҳаққул: “Журъатли, тўғрисўз одам таъқиб қилинади деган фикр бошида бўлса, ёшлар икки дунёда ҳам ҳеч нарса қилмайди!”\n04 March 2019 - 7:00\nТаниқли адабиётшунос олим Иброҳим Ҳаққул билан Тошкент шаҳридаги Book.uz савдо мажмуасида бўлиб ўтган ижодий учрашувда Minbar мухбири ҳам иштирок этди. Олим суҳбат давомида жамиятнинг бугунги манзараси ҳақидаги фикрларини айтди.\nИброҳим Ҳаққул жамиятдаги сохталиклар ҳақида гапираркан, “Бизда яккалатиш механизми жуда кучли ишланган. Шу механизм туфайли кўп ёшларнинг руҳи синди. Минбарларда эса “ватанни ундай севиш керак, ватанни бундай севиш керак, ватанга мана бундай хизмат қилиш керак” деб ҳайқирадиган, “кнопкаси”ни боссангиз “ватан” дейдиган одамлар пайдо бўлди”, – деди.\nИброҳим Ҳаққул бугунги кунда урф бўлган “инновация” тушунчасига муносабатини ҳам очиқлади: “Кейинги пайтда “инновация” деган сўз кўп ишлатилаяпти. Инновация дегани янги одамни яратмаса бунақа янгиликнинг кимга кераги бор? Ўзини интеллектуал деб ҳисоблайдиган янги авлод пайдо бўлди. Уч-тўрт тилни билади, лекин ичи бўм-бўш. Эътиқоднинг аҳволи чатоқ. Ватан, миллат, буюк келажак, эзгулик ҳақида гапириладиган умумий гаплар ёшларнинг энсасини қотирадиган бўлди. Телевизордан тинмай гапирилаётган бу шаблон гапларга улар эътибор бермай қўйишган. Бу тўхтатилмаса ёшларни ўзимиздан янада узоқлаштирамиз, уларни кўпроқ бой берган бўламиз. Уларни фикрлашга қўйиб бериш керак, ёшлигини яшнаб яшасин, уларнинг ёш фикри бизни завқлантирсин. Уларнинг журъатига дахл қилмаслик керак. Журъатли, тўғрисўз одам жазо олади, таъқиб қилинади деган фикр унинг бошида бўлса икки дунёда ҳам ҳеч нарса қилмайди”.\nАдабиётшунос жамиятдаги мунтазам турланадиган тоифани “тўрт қиёфали одамлар” деб атади: “Совет даврида бир тоифа бор эди. Улар коммунизмга ниҳоятда содиқ бўлишган. Мустақилликдан кейин бу тоифа қарадики, мустақиллик байроғини кўтариш керак, шу билан улар иккинчи қиёфага ўтди. Кейин кўришдики, раҳбарни мақтаб туриш керак экан ва булар учинчи қиёфага ўтишди, тинимсиз мақтовлар, чалинган қарсаклар. Сўнгги икки йил ичида эса бу тоифа янги қиёфасини кўрсатди. Булар ҳозир тўртинчи қиёфасида юрибди. Бундай одамларга умуман ишонмаслик керак. Булар Шавкат Мирзиёевга ҳам вафо қилмайди”.\nШунингдек, адабиётшунос ҳақиқатни гапириш деган тушунча ҳам нотўғри талқин қилинишини айтди: “Ҳақиқатни айтиш керак” деган тушунча бизда жуда саёз англанади. Ё бўралаб танқид қилиш, ё бетгачопарлик деб тушунишади, ёки буткул инкор қилиш деб тушунишади. Аслида ҳақиқатни айтиш жуда катта билимга эга бўлиш, чуқур мушоҳада қилишни талаб этади. Ҳақиқатни тўғри англаш малакаси бўлмаса, ҳар қандай гап одамлар орасида ихтилоф пайдо қилади”.\n“Мен ёшлар билан кўп учрашаман, суҳбатлашаман, шунда керакли гапларни айтаётганда “ҳозирги ёшлар ўқимайди, билим олишга қизиқмайди” деган гаплар мутлақо ёлғон эканига ишонаман. Уларга тўғри гапни айтиш керак, фақат рост гапириш шарт. “У жамоа билан қандай боғланса бўлади, бу жамоа билан қандай боғланса бўлади”, муҳими боғланиш нуқталарини билиш лозим. То миллат бўлиб шакллангунча, шу ришта ватанга бориб боғланмагунча “урра-урра” қилмаслик керак. Ёшларни қояма-қоя олиб чиқиш керак, ўша савияда ўқитиш керак, ўша даражада фикрлатиш керак. Бизда эса бундай тизим йўқ”, – дейди олим.


Германия ички ишлар вазири: «Меркел билан...\n17.06.2018 19:53 0 4301\nГермания ички ишлар вазири, «Христиан-социалистлар уюшмаси» раиси Ҳорст Зееҳофер партиядошлари билан ўтказилган йиғилишда ортиқ Германия канцлери Ангела Меркел билан ҳамкорлик қилиб бўлмаслигини айтган. Бу ҳақда «Aif.ru» хабар қилмоқда.\n«Мен ортиқ бу аёл билан ишлай олмайман», – дея вазир икки марта такрорлаган.\nСўнгги пайтларда Бундестагдаги иккала партия – ХСС (Христиан-социалистлар уюшмаси) ва ХДС (Христиан-демократлар уюшмаси) ўртасидаги низо кучайиб бораяпти. Бу иккала партия ҳукумат каолициясини ташкил қилади.\nИккала партиянинг қочоқлар сиёсати тўғрисидаги қарашлари бир-бирига зид.\nЗееҳофер мамлакатга қочоқларни киритмаслик тарафдори. Меркел эса унга қарши.\nЭслатиб ўтамиз, 2017 йил сентябрь ойида Бундестагга ўтказилган сайловдан сўнг ҳукуматни шакллантириш имкони бўлмаган эди.\nШундан сўнг ХДС, ХСС ва СДПГ партиялари Меркел тўртинчи марта Германия канцлери бўлиб сайланганидан сўнг каолицион ҳукуматни ташкил этишга келишиб олган эди.\nГермания Ангела Меркел


Тошкентда яна бир йўловчи автобусини аланга олди - BBC O'zbek\nТошкентда яна бир йўловчи автобусини аланга олди\n15 август куни Тошкент шаҳрида йўловчи ташиб бораётган "Мерседес" русумидаги автобусда ёнғин келиб чиққан.\nҲодиса тушки соат 1 ларга яқин рўй берган.\n12-йўналишда қатнайдиган автобус Бобур ва Нукус кўчалари кесишган жойда тўсатдан тутун ичида қолган.\nЙўловчилари автобусни тезда тарк этганлар.\nЁнғин жойига қисқа фурсатда ўт ўчирувчилар етиб келганлар ва оловни ўчиришга муваффақ бўлганлар.\nЎт ўчирувчиларнинг тез ҳаракат қилганлари натижасида автобусга катта шикаст етмагани хабар қилинмоқда.\nТошкент автобусларининг тез-тез ёниб кетиши бир неча йилдан буён оммавий ахборот воситалари ва жамоатчилик муҳокамасига сабаб бўлиб келади.\nЎзбекистондаги "Новости Узбекистана" веб-сайти ёзишича, ёз ойларида бундай ҳодисалар ҳар икки ҳафтада камида бир марта юз беради.\n"Кўпларнинг фикрича, бунинг сабаби фақат жазирама эмас, транспортга техник хизмат кўрсатиш сифатининг пастлигидадир", деб ёзади "Новости Узбекистана".\n7 июл куни Тошкентда икки автобусни ўт олгани ҳақида хабарлар тарқалган.\nБири Жанубий темир йўл вокзали ёнида, иккинчиси Яшнобод туманида ёниб кетган.\nИкки ҳодисада ҳам ҳеч ким жароҳатланмаган, икки ёнғин ҳам "Мерседес" автобусларида юз берган.\nБундан олдин Ўзбекистон пойтахтида жамоат транспорти хизматини кўрсатиш билан шуғулланадиган "Тошшаҳартрансхизмат" компанияси автобуслар ёниб кетаётгани сабабларини автобуслардаги электр симларида келиб чиқадиган қисқа туташув билан тушунтирган.\nMercedes-Benz Conecto O345 русумидаги автобуслар учун Тошкент ўта қийин минтақа ҳисобланиши, ёзда ўта иссиқ, қишда жуда совуқ бўлиши, ҳавонинг жуда ифлослангани транспорт воситаси эҳтиёт қисмларига салбий таъсир кўрсатиши, оқибатда электр симлари изоляцияси емирилиши, бу эса ёнғинни келтириб чиқаришини айтишган "Тошшаҳартрансхизмат" компанияси вакиллари "Газета.уз" веб-сайтига.\nКомпания вакиллари ёнғинлар 10 йилдан ортиқ фойдаланилаётган автобусларда келиб чиққанини айтганлар.


Бош саҳифа › Жума сони › 1000+1 маслаҳат › Саҳифа 2\nБЕКАЛАР УЧУН БЕБАҲО МАСЛАҲАТЛАР\nКўпчилик аёллар рўзғор ишлари учун камроқ вақт сарфлашни исташади. Бир ҳафталик югур-югурлардан кейин «қанийди, мириқиб дам олсам эди», деган хаёл ҳеч бир бекани четлаб ўтмайди. Аммо якшанбада ҳам, барибир, кўнгилдагидек дам олишнинг иложи йўқ. Чунки юмушлар ўз-ўзидан кўндаланг бўлаверади. Бу гал ушбу рукн орқали хонадонни тартибга келтиришда асқотадиган қимматли маслаҳатларни эътиборингизга ҳавола этмоқчимиз.\nШакар пардоз ва рўзғор учун қўл келади!\nДоғлардан асар қолмайди Кўнгилочар базмдан сўнг севимли либосингиздаги доғларни қандай кетказишни билмай, хуноб бўляпсизми?! Кўйлагингизга теккан шарбат, лаб бўёғи ёки шоколаддан қолган излар энди кайфиятингизни асло буза олмайди! Негаки, турли доғлар билан курашувчи содда ва самарали таъсир кучига эга бўлган кўмакчиларингиз бор.\n«Кир ювгин-у, эгачингникига бор» деган мақолни эшитганмисиз? Бу гап бежизга айтилмаган. Бутун бошли оила аъзоларининг кийимларини ювган аёл буткул ҳолдан тойиб, бир пиёла чой ичишга ҳам ҳоли бўлмай қолганида, опа-сингиллари унинг аҳволини тушуниб, иссиққина овқату чой тутқазаркан. Албатта, бугунги кунга келиб бу мақол эскирди. Негаки, аёлларнинг оғирини енгил қиладиган «дастёрлар» - кир ювиш машиналари ҳаётимизга кириб келганига анча бўлди. Кир ювиш машиналари бир зумда кирларни ювиб, тозалаб қўяди. Аммо бунинг ҳам бир «лекин» томони бор. Кир ювишда ҳам амал қилиниши лозим бўлган баъзи жиҳатлар борки, уларга риоя этилмаса, кийимларингиз хунук кўринишга келиб қолиши ҳеч гапмас. Келинг, бугун саришта бека билиши лозим бўлган ана шундай кичик сирлар билан ўртоқлашамиз.\nФАРЗАНДИНГИЗ МАКТАБГА ОТЛАНДИ…\nНима қилиш керак? Етти ёшли болаларда «ўтиш даври» юзага келиши табиий жараён. Аввалига болажонингиз вақтини фақат ўйинлар билан ўтказган бўлса, энди таълим олиш ҳам «жадвал»га киритилди. Боғчада у дунёни ўйинчоқлар орқали англарди, энди эса китоблар... Мактаб формаси, қатъий кун тартиби, эрта уйғониш, дарсликларни кўтариб юриш, ўқитувчининг айтганларига итоат этиш болада стресс уйғотиши мумкин. Хўш, буни қандай енгиш мумкин?\nКЎЙЛАК ДАЗМОЛДА КУЙСА…\nТаъмирлаш пайтида Кўпинча таъмирлаш пайтида бўялаётган девордан оққан бўёқ полда кўпроқ из қолдиради. Бунинг олдини олиш учун айлана шаклидаги картон ўртасида тешикча ҳосил қилинг. Унга чўтканинг дастасини жойлаштирасиз. Шунда бўёқ томчилари деворни бўяётганингизда картонга туша бошлайди. Қарабсизки, муаммо ҳал!\nЖазирамада қандай ичимлик ичиш ва овқат истеъмол қилиш тавсия этилади?\nТавсия этилади! Цитрус мевалар С витаминига бой. Айниқса, жазирамада организм витаминларга муҳтож бўлади. Мева ва сабазавотлар Таркибидаги антиоксидантлар (ачишиш тезлигини камайтиради) ва клетчатка (ферментлар таъсирини камайтиради, организмга углеводлар ҳамда ёғларнинг сингишини секинлаштиради).


11 апрел 2021, Тошкент вақти: 19:56\nАҚШ президенти Жо Байден Хитой ва Россия раҳбарларини апрель ойида виртуал тарзда ўтадиган иқлим саммитига таклиф қилди.\nХитой президентлари Си Цзиньпин ва Россия Владимир Путин билан бир қаторда яна 38 давлат раҳбари икки кунлик виртуал саммитга таклиф қилинган. Бу ҳақда 26 март куни Оқ уй маълум қилди.\nСаммит 22 апрель – Ер кунида бошланади. Оқ уй баёнотига кўра, саммит давомида "иқлимга қарши курашнинг долзарблиги ва иқтисодий фойдасига" урғу берилади.\nБайден 20 январь куни лавозимига киришиши биланоқ АҚШни иқлим ўзгариши бўйича Париж шартномасига қайтариш бўйича буйруқни имзолаганди.\nЖорий йилнинг ноябрь ойида Шотландиянинг Глазго шаҳрида Бирлашган Миллатлар Ташкилотининг иқлим ўзгаришига бағишланган анжумани бўлиб ўтади.


Ўтган йили Ўзбекистонда 55 нафар чет эл фуқаролари гиёҳванд моддалари билан ушланган - 24.08.2021, Sputnik Ўзбекистон\nУлар Афғонистон, Тожикистон, Қозоғистон, Қирғизистон, Россия, Молдова фуқароларидир. 24.08.2021, Sputnik Ўзбекистон\nТОШКЕНТ, 24 авг – Sputnik. Ўзбекистонда 2020 йилда гиёҳвандлик воситалари билан боғлиқ 53 та ҳолатларда 55 нафар чет эл фуқаролари ушланган. Бундан Наркотик моддаларни назорат қилиш миллий ахборот-таҳлил маркази маълумотлари дарак бермоқда.Улар Афғонистон (23 нафар), Тожикистон (9), Қозоғистон (9), Қирғизистон (6), Россия (6), Молдова (2) фуқароларидир. Улардан жами 303,2 кг гиёҳвандлик воситалари мусодара қилинган.2020 йилда Ўзбекистонда гиёҳвандлик воситаларининг ноқонуний айланиши билан боғлиқ 6032 (5026) та, яъни аввалги йилга нисбатан 20 фоиз кўпроқ жиноят фош этилган.Ўтган йили республикада ноқонуний муомаладан 1542,6кг наркотик моддалар мусодара қилинган. Бу ўтган йилнинг шу даврига нисбатан 28,5 фоизга кўп.\nжиноят, гиёҳванд моддалар\nУлар Афғонистон, Тожикистон, Қозоғистон, Қирғизистон, Россия, Молдова фуқароларидир.\nТОШКЕНТ, 24 авг – Sputnik. Ўзбекистонда 2020 йилда гиёҳвандлик воситалари билан боғлиқ 53 та ҳолатларда 55 нафар чет эл фуқаролари ушланган. Бундан Наркотик моддаларни назорат қилиш миллий ахборот-таҳлил маркази маълумотлари дарак бермоқда.\nУлар Афғонистон (23 нафар), Тожикистон (9), Қозоғистон (9), Қирғизистон (6), Россия (6), Молдова (2) фуқароларидир. Улардан жами 303,2 кг гиёҳвандлик воситалари мусодара қилинган.\n2020 йилда Ўзбекистонда гиёҳвандлик воситаларининг ноқонуний айланиши билан боғлиқ 6032 (5026) та, яъни аввалги йилга нисбатан 20 фоиз кўпроқ жиноят фош этилган.\nЎтган йили республикада ноқонуний муомаладан 1542,6кг наркотик моддалар мусодара қилинган. Бу ўтган йилнинг шу даврига нисбатан 28,5 фоизга кўп.


Марказий банк: Эскирган пуллар янгисига алмаштириб берилади\n12:23 / 13.02.2016\nДоимий муомалада бўлувчи қоғоз пуллар маълум муддат ўтиб, яроқсиз ҳолатга келиб қолиши мумкин. Ана шундай вазиятда кўпчилик нима қилишни, қаерга мурожаат этишни билмайди. Аслида эса бунинг қонуний чора-тадбирлар белгиланган. Ўзи қандай ҳолатдаги банкнотлар тўловга яроқли ёки яроқсиз?\nБу саволга Ўзбекистон Республикаси Марказий банки раиси ўринбосари Шерзод Ҳажимуратов “Даракчи” нашри орқали жавоб берди:\nЎзбекистон Республикаси Адлия вазирлигида 2008 йил 27 июнда 1831-сон билан рўйхатга олинган “Тижорат банкларида касса ишини ташкил этиш, инкассация ва қимматликларни ташишга доир Йўқриқнома”га кўра, қуйидаги ҳолларда “сўм” тўловга яроқли ҳисобланади ҳамда барча хўжалик юритувчи субъектлар томонидан ҳеч бир монеликсиз тўловга қабул қилиниши лозим:\nг) банкнот ҳажмининг 55 фоиздан кам бўлмаган қисми сақланиб қолинган пуллар.\nШикастланган пуллар “эскирган” пуллар тоифасига киритилиб, тўловга яроқли ҳисобланади ва банклар томонидан улар шу қийматдаги пулларга алмаштирилиб берилади.


Қандай қилиб касалликка чалинишдан ҳимояланиш мумкин? - Ayol.uz\nҚандай қилиб касалликка чалинишдан ҳимояланиш мумкин?\nFeruza 27.12.2018 11:28 871 01\nҚиш — юқумли касалликлар авж оладиган фасл. Ён-атрофга қарасангиз, деярли ҳар бир киши йўталиб, акса ураётгандек. Хўш, касалликка чалинишдан ўзимизни ҳимоя қила оламизми? Ҳа, бу аслида унчалик қийин ҳам эмас.\nТурли хасталикларга чалинмаслик учун уларнинг нима сабабдан келиб чиқишини аниқлаб олайлик.\nҲаддан ортиқ қизғин иш жадвали, раҳбарият билан муаммолар ва катта иш ҳажми — буларнинг барчаси салбий ҳиссиётларни келтириб чиқаради, айни шу пайтда касалликлар ҳам ўзи ҳақида билдиради.\nШунинг учун энг кўп касаллик варақаси душанба кунига, энг кам эса жума кунига тўғри келиши унчалик ҳайратланарли эмас.\nАфсуски ишдаги стрессни фақат ишга бўлган муносабатингизни қайта кўриб чиқиш орқали енгишингиз мумкин (ҳамма нарсани ҳам юракка яқин олавермаслик лозим). Бу ҳам ёрдам бермаса, ишни ўзгартириш ёки бир неча кунга режадан ташқари таътил олишингиз мумкин.\n2-сабаб: Аста-секин биринчи сабабдан келиб чиқади\nБу норозиликдан бошқа нарса эмас. Сиз ишга бориш ёки ҳар куни тонгда ўқишга боришдан бездингизми? Дам олишни истайсизу, бироқ таътилгача ҳали узоқ, шундайми? Муаммонинг ечими бор: онг ости керакли механизмни мустақил равишда ишга туширади. Натижада сиз шамол, совуқ ёки кондиционер остида керагидан ортиқ туриб қоласиз ва шу тарзда шамоллаб қоласиз.\nБунга йўл қўймаслик учун ишга бориш учун жиддий сабаб ёки руҳлантирувчи мақсадларни ўйлаб чиқинг. Ҳеч бўлмаганда, кичикроқ таътил олиб, танангизга дам беринг.\n3-сабаб: Енгил совқотиш\nСезилар-сезилмас елвизак, ёқилган кондиционер — секин-аста, лекин мунтазамлик билан тана иссиқлигини ўзига олади. Бу совуқнинг энг хавфли кўринишларидан биридир. Чунки бундай шароитда вируслар янада фаолроқ кўпаяди.\nЎз организмингизни ҳис қилишни ўрганинг. Енгил елвизак ёки етарлича иссиқ бўлмаган кўрпага чидаб, қаҳрамонлик қилманг.\nШунингдек, иммунитетни мустаҳкамлаб бориш ҳақида ҳам унутманг. Машқлар, контраст душ, витаминлар қабул қилиш ва зарурат бўлганда эмлашлар — мўъжиза яратишга қодир.


XXI асрда амалга оширилган энг омадсиз ва қиммат трансферлар - Zamin.uz\n15:11 / 14.12.2020\nXXI асрда амалга оширилган энг омадсиз ва қиммат трансферлар\nЗамонавий футболда айланадиган пуллар йилдан йилга тобора кўпайиб бормоқда. Ўйинчиларнинг трансферлари, яъни бир жамоадан иккинчисига ўтишига эса шунчаки ақл бовар қилмас маблағлар сарфланмоқда. Агар ўша футболчи ўзига сарфланган пулларни оқлаб, жамоага наф келтирса яхши, албатта. Аммо миллионлар ўйинида футболчининг трансфери умуман ўзини оқламаган ҳолатлар ҳам талайгина. Қуйида XXI асрда амалга оширилган энг қиммат ва омадсиз трансферлар ҳақида фикр юритамиз.\nУсмон Дембеле, «Боруссия Д»дан «Барселона»га — 105 миллион евро\nРўйхатни «биллур оёқ» номини олган франциялик вингер Усмон Дембеле очиб беради. 2017 йилнинг ёзида Неймар Мессининг соясида қолиб кетишни истамай, Парижга кетиб қолади. Табиийки, бразилиялик юлдузнинг ўрнини қимматроқ харид билан тўлдириш керак эди. Шундай ҳам бўлди, бироқ натижа ...\nКатта пул эвазига Каталонияга олиб келинган Дембеле клубдаги дастлабки уч йили давомида жамоага айтарли ҳеч қандай наф келтирмади. У фақатгина тез-тез жароҳат олиши, интизом қоидаларини бузиши ва саркашлиги билан ёдда қолди, холос. 105 миллион евро эса шунчаки ҳавога учиб кетди.\nШунга қарамай, Усмонда ҳамон ўзини кўрсатиш учун имкониятлар мавжуд: у ёш ва агар соғлиғидаги муаммоларни бартараф этса, ўз истеъдодидан тўғри фойдаланиб, яна юқори даражага қайтиши мумкин.\nКака, «Милан»дан «Реал»га — 65 млн евро\n2009 йилда Мадрид клуби бир йўла иккита супер трансферни амалга оширади — Роналду ва Кака. Португалиялик футболчи билан бирга Какадан ҳам ундан кам бўлмаган ёрқин ўйинлар кутилганди. Боиси у «Милан»даги ҳаракатлари билан ўзининг нималарга қодир эканлигини кўрсатиб бўлганди. Шунингдек, Кака 2007 йилги «Олтин тўп» совринини ҳам ўзиники қилганди.\nАммо «Реал»да Каканинг ишлари фақат орқага кетди. Албатта, бунинг асосий сабабларидан бири жароҳатлар эди. Футболчи ҳафта ва ойлаб сафдан чиқарди, бу эса охир-оқибат унинг самарадорлигига ҳам таъсир қилди. Тўғри, у баъзи-баъзида ёрқин ўйинларини эслатиб турарди, аммо бу аниқ ундан кутилган нарса эмасди.\nКепа Аррисабалага, — «Атлетик»дан «Челси»га 80 миллион евро\nФутбол тарихидаги энг қиммат дарвозабон — жарангдор ном, шундай эмасми? Аммо бу «Челси» ва унинг мухлисларини заррача ҳам қувонтирмайди: «аристократ»лар 2018 йилда «Реал»га кетган Куртуанинг ўрнини тўлдириш учун зудлик билан «Атлетик»дан Кепани сотиб олади, нақ 80 миллион еврога.\nКепа эса «Челси» сафида шунчалик расво ўйин кўрсатдики, сўнгги трансфер ойнасида «Ренн»дан сотиб олинган ўртамиёна дарвозабон (Эдуард Менди) у билан таққослаганда даҳога айланиб қолди. Боиси Кепа учун доимий равишда қўпол хатоларга йўл қўйиш одат тусига кириб қолганди. Бундан ташқари унинг руҳий тушкунликка тушиб қолгани айтилди. Ҳозирда Кепа асосий таркибдаги жойидан бутунлай маҳрум бўлиб улгурган. Испаниялик посбонни бошқа жамоага сотиб юбориш эса осон иш эмас.\nАлексис Санчес «Арсенал»дан «Манчестер Юнайтед»га — қўшимча тўлов билан Генрих Мхитарянга алмашинув\nАлексис Санчес – «Юнайтед»нинг сўнгги йиллардаги энг баҳсли трансферларидан бири. Трансфер суммаси кўрсатилмаган бўлса-да, Санчеснинг «Манчестер»даги ҳафталик маоши, тахминан, 500 минг фунтни ташкил қиларди. Бироқ ундан келадиган фойда деярли нолга тенг бўлган, «қизил иблислар» сафида «Арсенал»даги Санчесдан асар ҳам йўқ эди. Шундан сўнг, 2019 йилда у «Интер»га ижарага бериб юборилди, 2020 йилнинг ёзида эса Милан клуби унинг трансферини тўлалигича сотиб олди. Ҳозирда у Антонио Конте жамоасининг асосий фигураларидан бири ҳисобланади.\nАндрей Шевченко «Милан»дан «Челси»га — 34 млн евро\n«Олтин тўп»соҳиби, Европанинг энг яхши ҳужумчиларидан бири бўлган Шева 2006 йилда «Челси»нинг том маънодаги юлдузига айланиши керак эди, аммо бунинг ўрнига у клубнинг энг қимматга тушган хатоларидан бири бўлди. Ўша вақтга келиб, Роман Абрамовичнинг клуби бир неча йиллардан бери украиналик футболчини жамоага жалб қилишга ҳаракат қилар ва охир оқибат бунга эришганди ҳам. Мухлислар эса бундан ниҳоятда хурсанд бўлганди. Қувониш учун шунчаки ҳужум чизиғида Шевченко ва Дрогба жуфтлигини тасаввур қилиш етарли эди.\nАммо ҳаммаси режалаштирилганидек кечмади. Киевнинг «Динамо»си ва «Милан» афсонаси Англияда том маънода муваффақиятсизликка учради ҳамда собиқ жамоасига қайтиб кетишга мажбур бўлди. “Замин” янгиликларини “Одноклассники”да кузатиб боринг\nЯнгиликлар » Спорт » XXI асрда амалга оширилган энг омадсиз ва қиммат трансферлар


Ўзбекистон 17:42 / 10.08.2018 57694\n«Мамлакатимизда ишлаб чиқариш ва ижтимоий инфратузилмани ривожлантириш учун республика бюджетидан етарли маблағ ажратилмоқда. Прогноздан ошган солиқ тушумлари маҳаллий бюджетлар ихтиёрида қолдирилиб, уларни сарфлаш бўйича маҳаллий ҳокимликларга кенг ваколатлар берилмоқда», - дейилади хабарда.\n«Тошкентга ҳеч қачон бунча пул берилмаган. Биз нега 1,5 триллион сўмни шаҳарнинг ўзида қолдиряпмиз? Тўпланиб қолган муаммоларни ҳал қилиш учун, одамларнинг маиший шароитларини яхшилаш, уй-жойлар, боғчалар қуриш, иш ўринлари яратиш учун. Энди жойлардаги раҳбарлар ҳам ўзини қийнаши, садоқат билан ишлаши керак. Четдан келиб ҳеч ким ҳеч қачон қилиб бермайди», - деди президент.\nЭслатиб ўтамиз, аввалроқ Шавкат Мирзиёев пойтахтнинг Абдулла Қодирий номидаги маданият ва истироҳат боғига ташриф буюриб, боғни замонавий паркка айлантиришга қаратилган лойиҳалар билан танишгани хабар берилганди.


Тумандаги юқумли касалликларни олдини олиш бўйича ўтказилган семинар. » Ғаллаорол туман ҳокимлиги расмий сайти\nҒаллаорол туман ҳокимлиги » Жамият » Тумандаги юқумли касалликларни олдини олиш бўйича ўтказилган семинар.\n01 февраль 2021 йил\nҒаллаорол туманида 15-сон мусиқа ва санъат мактаби биносида туман прокурори С.Роззоков раҳбарлигида ОИТС, юқумли касалликлар, қутуриш ҳамда ботулизим касалликларнинг олдини олиш борасида семинар ташкил қилинди.\nШунингдек тадбир жараёнида туман прокурори томонидан туманда турли ҳуқуқбузарлик ва жиноятчиликлар масаласига туҳталиб, танқидий муҳокама қилинди. Муҳокама жараёнида ҳуқуқбузарлик ва жиноятчиликларнинг олдини олиш юзасидан тегишли ташкилотларига ва масъул ҳодимларига анниқ топшириқ ва кўрсатмалар бериб ўтди.\nТадбирда туман ҳокимлиги, туман маҳалла ва оилани қўллаб-қувватлаш бўлими, туман ИИБ, туман ФВБ бўлими, туман Тиббиёт бирлашмаси ҳодимлари иштирок этишди.


Янги йил сценарий узбекча | Янги йил байрами тадбирлари сценарий асосида уюштирилмоқда\nЯнги йил сценарий узбекча. Сценарий новогоднего мероприятие янги\nЯнги йил сценарий узбекча Rating: 6,5/10 1600 reviews\nУларда янги русумли автомашиналар курилиш ойналари,кийим-кечаклар,пойафзаллар,самолётлар учун эхтиёт кисмлар , телевизор , турли озик-овкат махсулотлари ,яхна ичимликлар ва бошкалар ишлаб чикарилмокда. Қорбобо: Ие, қопим қани, ҳозир шу ерда эди-ку Ахтаради. Мамлакатимз мулки Ер,ер ости бойликлари,сув,усимлик ва хайвонот дунёси,шунингдек бошка табиий захиралар умуммиллий бойлик булиб,улар мухофазаси катта ахамият касб этади. Агар китоблар йиритилса ёки йуколса кутубхона ходимлари китобхонлардан келтирилган зарарни коплашни нархига нисбатан 4-5 баробар ортик талаб килиши шарт хатто маъмурий жавобгарликка тортишга хаклидир. Атроф-мухитни тоза булиши инсон табиати,соглиги ёмонлашишидан саклашга ёрдамлашади,усимлик ва хайвонот дунёсининг ожизланмаслиги эса озик-овкат ва кийим-кечак муллигини таъминлайди». Қорқиз: Шу дейман, зинопоядан аста чиқиб келаётсам олдимдан. Оила — ота-она,фарзандлар ва кариндошлардан тузилган уюшма.\nКадимий Турон,Кушон,Моварроуннахр,Туркистон худудида равнок топган давлатлар жахон маданиятини ривожлантиришда ёркин из колдирган. Қорбобо: Қоркизим тушмагур Бобожон, бирорта Джиптами, Меэрсдами борайлик деганди. Узбекистон жугрофий жихатдан хам Марказий Осиёнинг узагини ташкил килади. Қорқиз: Бобожон, ялмоғизни яна бир бор кечирайлик. Матнни барчага укиб беринг ва ота-онага,оила ва Ватан кексаларига бутун умри давомида мехрибон жонкуяр булишларига унданг.\nНатижа: «Кизил-китоб»ва унга кирган барча хайвонларни, усимликларни авайлаб асрайди. Якун сифатида шеърлар мазмун-маъноларини кискача фикр билдиринг. Сизлар биринчи,иккинчи,учинчи синфларда ва турнитинчи синфнинг «Она-тили» дарслари мавзуларида мулк ва унга муносабат,табиий бойликлар ва уларга буладиган муносабатлар тугрисида маълум даражада билимга эга булдингиз. Кузланган максад:Укувчиларга она-тили дарсида «Мактаб», «Китоб-дустим»мавзуларида олган билимларини эслатиш. Тоштемир: Нима бўлган тақдирда ҳам 2015 йил ҳадемай тарихга айланади.\nМы будем стараться своевременно знакомить посетителей с горячими новинками, показывать видео,как готовящихся, так и прошедших концертов и просто знакомить с актуальными новостями, потому есть причина почаще навещать наш кинопортал, благодаря чему вы все время будете в курсе ожидаемых событий, которые постоянно происходят в кинематографе и медиа бизнесе, чем и развлекают поклонников любимого uz kino 2018. Қорбобо: Ҳа ,бу менинг қопимку. Хаёти давомида табиатни бойитиб боради. Лотин ёзувига асосланган узбек алифбосини жорий этиш тугрисидаги Узбекистон Республикаси Конуни 1993 йил 2 сентябрда кабул килинган эди. Конун асосида республикамиз мактабларида, бошка таълим тизимида узбек ёзувига асосланган Лотин алифбоси жорий этила бошлади.\nЧастичное или полное копирование материалов сайта без письменного разрешения администрации сайта запрещено! Днёдаги энг кадимий цивилизациялардан бири мана шу минтакада пайдо булган кадим замонларда. Энг аввало шуни кайд этиш зарурки,Узбекистонда «Давлат тили тугрисида»ги конун 1989 йилнинг 21 октябрида кабул килинган. Кризис қорбобо билан қорқизга ҳам келганми дейман- а. Сизлар она-тили дарсининг «Келишиклар» булимида ота-она,оила тушунчалари хакида маълумот олгансизлар. Ялмоғиз: Хи-хи-хи, қорбобони бопладимда, қоп ўзимга қолди ейдиган нарсалар бордир- а, ие, дафтар, ручкадан бошқа ҳеч вақо йўқ -ку.\nБу хакда мамлакатимиз Конституциясининг 54-моддасида шундай дейилган: «Мулкдор мулкига уз хохишича эгалик килади,ундан фойдаланади ва уни тасарруф этади. Барча иштирокчиларга матнни 2-3 бор укиб чикишларини ва мазмун-маъносини етарли даражада англаб олишларини лтимос килинг. Тоштемир: Унутманг, ўзингизни қандай тасаввур этсангиз, худди шундай бўладиган кун! Уни хал этил барча халкларнинг манфаатларига мос булиб, цивилизациянинг хозирги куни ва келажаги ва куп жихатдан ана шу муммаомонинг хал килинишига богликдир». Кизил ранг холатсизлик белгиси булиб,узига алохида муносабатни талаб этиш,асраш ва мухофаза килишга мухтожлик сезган усимликлар ва хайвонларни курсатиш маъносини англатади. Барча нарсалар ва буюмлар,олам борлиги ифодасидир,хаётимиз тарзи,оила,жамият,мамлакат куч-кувватидир.\nХа азиз укувчи китоблар анча киммат нархда нашр эттирилмокда. Буларнинг купи кимматбахо дорилар усимликлар хисобланади. Умумий сони 100га якинлашиб колган маданий,маърифий,миллий марказларининг халк орасидан нуфузи ошиб бормокда,Фукароларнинг эркинлиги хукукига амал килинмокда. Сунгра эса ана шу руйхат асосида « Кизил китоб»деб аталадиган зарурий мухофаза китоби вужудга келди. Узбекистон Туркманистондаги Тажан Сараке янги темир йул курилмокда уз улуши билан катнашади. Экология лотин тилидан олинган булиб-уй,турар-жой,ташриф этган манзил ва бошка маъноларни англатади.\nБундан кейин яхши киши бўлиб юраман чин сўзим. Сиз айтган шеър укувчилар томонидан айтилмаган булиши керак. Узбекистон «Кизил китоб»ига умрткали хайвонларнинг нодир ва йуколиб кетиш хавфи остида келган жами 63 тури ва кенжа тури киритлган булиб,улар орасида 22 тур сут эмизувчи хайвон ,31 тур куш,5 тур судралиб. Янги йилни олқишловчи шиорлар осилган. Барча иштирокчиларга матнни 2-3 бор укишларини ва ракамларни эслаб колишларини билдиринг. Чунки мулк бу хаётимиздаги ва атрофимиздаги моддий хамда маънавий кийматга эга булган бойликдир. Каспий денгизи сохилидаги Октов портини кайта куришда Хитой ва Покистонга чикиш имкониятини берувчи Андижон Уш-Эргаштом-Кашкар автомобиль йули хамда Хинд океанига чикишимизга имкон берадиган.


Мирзиёев ва Медведев учрашуви: қандай масалалар муҳокама қилинди\n19:02 01.11.2019 (Янгиланган 19:11 01.11.2019)\nЎзбекистон президенти Россия Федерацияси ҳукумати раисини қабул қилди. Учрашувда Ўзбекистон ва Россия ўртасидаги стратегик шериклик ва иттифоқчилик муносабатларини янада чуқурлаштириш борасидаги ўзаро интилиш қатъий экани тасдиқланди.\nТОШКЕНТ, 1 ноя – Sputnik. 1 ноябрь куни Ўзбекистон президенти Шавкат Мирзиёев Россия Федерацияси ҳукумати раиси Дмитрий Медведевни қабул қилди, деб хабар қилди президент матбуот хизмати.\nУчрашувда савдо-иқтисодий, инвестициявий ва кооперацион алоқалар изчил ривожланиб бораётгани мамнуният билан қайд этилди. Нефть-газ, энергетика, транспорт, қишлоқ хўжалиги ва бошқа тармоқларда истиқболли лойиҳалар амалга оширилмоқда. Ҳудудлараро ва маданий-гуманитар алмашинувлар, жумладан, фан, таълим ва туризм соҳасидаги шериклик кенгаймоқда.\nМинтақавий ва халқаро аҳамиятга молик долзарб масалалар юзасидан ҳам фикр алмашилди. Томонларнинг БМТ, ШҲТ, МДҲ ва бошқа кўп томонлама тузилмалар доирасида ҳамкорликни мустаҳкамлашга интилиши таъкидлаб ўтилди.\nБўлажак олий даражадаги тадбирларга тайёргарлик кўриш масалалари ҳам муҳокама қилинди.\nУчрашувда Ўзбекистон ва Россия ўртасидаги стратегик шериклик ва иттифоқчилик муносабатларини янада чуқурлаштириш борасидаги ўзаро интилиш қатъий экани тасдиқланди.\nРоссияда аниқланган коронавирус ҳолати 400 мингтадан ошиб кетди\nРоссияда аниқланган коронавирус ҳолатининг умумий сони 405 843 тага етди. Шулардан 171,8 мингдан зиёди тузалиб кетган.\nТОШКЕНТ, 31 май — Sputnik. Россияда сўнгги сутка давомида коронавирус билан боғлиқ 9268 та янги ҳолат аниқланди. Аниқланган ҳолатларнинг умумий сони 405 843 тага етди. Бу ҳақда мамлакат тезкор штаби маълумотлари дарак бермоқда.\nЭнг кўп ҳолат Москвада (+2595) аниқланган. Москвада коронавирус билан касалланганларнинг умумий сони 180 791 нафарга етган.\nРоссияда коронавирусдан 171,8 мингдан зиёд киши тузалиб кетган. 4693 та ўлим ҳолати қайд этилган. Дунёда Россия коронавирус бўйча АҚШ ва Бразилиядан кейинги ўринда қайд этилган.